text:
Ekiša Bagwera ba Jehofa ba Kgauswi
“Tswalano ya kgauswi le Jehofa ke ya bao ba mmoifago.”—PSALME 25:14.
DIKOPELO: 106, 118
1-3. (a) Ke’ng se se re kgodišago gore re ka ba bagwera ba Modimo? (b) Re tlo ahlaahla mehlala ya bomang sehlogong se?
KA Beibeleng, Aborahama o bitšwa mogwera wa Modimo ka makga a mararo. (2 Dikoronika 20:7; Jesaya 41:8; Jakobo 2:23) Ke yena a nnoši ka Beibeleng yo a bitšwago ka go lebanya gore ke mogwera wa Modimo. Na seo se ra gore Aborahama ke motho a nnoši yo e kilego ya ba mogwera wa Jehofa? Aowa. Beibele e bontšha gore ka moka ga rena re ka ba le tokelo ya go ba bagwera ba Modimo.
2 Lentšu la Modimo le tletše ka dipego tša banna le basadi ba bantši ba botegago bao ba bego ba boifa Jehofa, ba na le tumelo go yena gomme ya ba bagwera ba gagwe ba kgauswi. (Bala Psalme 25:14.) Batho bao ke karolo ya ‘leru le legolo la dihlatse’ leo Paulo a boletšego ka lona. Yo mongwe le yo mongwe wa bona e be e le mogwera wa Modimo.—Baheberu 12:1.
3 Anke re ahlaahleng ba bararo ba bagwera ba Jehofa bao ba hlaloswago ka Beibeleng: (1) Ruthe, e lego mohlologadi yo a botegago wa mofsa yo a tšwago Moaba, (2) Hesekia, e lego kgoši e botegago ya Juda le (3) Maria, e lego mmago Jesu yo a nago le boikokobetšo. Re ka ithuta’ng tseleng yeo yo mongwe le yo mongwe wa bona a bilego mogwera wa Modimo?
O ILE A BONTŠHA LERATO LA KGONTHE
4, 5. Ruthe o ile a swanelwa ke go dira phetho efe e thata, gona ke ka baka la’ng go be go le thata kudu go e dira? (Bona seswantšho seo se lego mathomong a sehlogo.)
4 Naomi le dingwetši tša gagwe, e lego Ruthe le Oropa, ba ile ba tšea leeto le letelele la go tloga Moaba ba eya Isiraele. Ge ba le tseleng, Oropa o ile a phetha ka go boela gagabo kua Moaba. Eupša Naomi o be a ikemišeditše go boela nageng ya gabo ya Isiraele. Ruthe yena o ile a dira’ng? O ile a swanelwa ke go dira phetho e thata kudu. Na o be a tla boela gagabo kua Moaba, goba na o be a tla dula le mmatswalagwe e lego Naomi, gomme a ya le yena Betlelehema?—Ruthe 1:1-8, 14.
5 Ba lapa labo Ruthe ba be ba dula Moaba. O be a ka boela go bona, le gona ga go pelaelo gore ba be ba tla mo hlokomela. O be a tseba batho ba Moaba, leleme la bona le setšo sa bona. Naomi o be a ka se holofetše Ruthe gore o tla hwetša dilo tše di swanago kua Betlelehema. Le gona Naomi o be a boifa gore o be a ka se mo hweletše monna goba legae. Ka gona Naomi o ile a mmotša gore a boele gagabo Moaba. Ka ge re tseba, Oropa o ile a “[boela] bathong ba gabo le medimong ya gabo.” (Ruthe 1:9-15) Eupša Ruthe o ile a se boele bathong ba gabo le medimong ya bona ya maaka.
6. (a) Ruthe o ile a dira phetho efe e botse? (b) Boase o be a era go re’ng ge a be a re Ruthe o tšhabetše ka tlase ga diphego tša Jehofa?
6 Go bonagala Ruthe a ile a ithuta ka Jehofa go monna wa gagwe goba go Naomi. O ile a ithuta gore Jehofa ga a swane le medimo ya Moaba. O be a rata Jehofa e bile a tseba gore o swanetše go rata Jehofa le go mo hlankela. Ka gona Ruthe o ile a dira phetho e botse. O ile a botša Naomi gore: “Batho ba geno e tla ba ba gešo, gomme Modimo wa gago ya ba Modimo wa ka.” (Ruthe 1:16) Dipelo tša rena di a kgomega ge re nagana kamoo Ruthe a bego a rata Naomi ka gona. Eupša se se kgahlišago le go feta ke kamoo Ruthe a bego a rata Jehofa ka gona. Se se ile sa kgahla le Boase, yoo ka morago a ilego a mo reta ka ge a ile a ‘tšhabela ka tlase ga diphego tša Jehofa.’ (Bala Ruthe 2:12.) Mantšu a a Boase a re gopotša kamoo lefotwana le nyakago tšhireletšo ka tlase ga diphego tša mmago lona. (Psalme 36:7; 91:1-4) Ka tsela e swanago, Jehofa o ile a šireletša Ruthe ka tsela e lerato gomme a mo putsa ka ge a be a na le tumelo. Le ka mohla Ruthe ga se a ka a ba le lebaka la go itsholela phetho yeo a e dirilego.
7. Ke’ng se se ka thušago bao ba dikadikago go neela maphelo a bona go Jehofa?
7 Batho ba bantši ba ithuta ka Jehofa eupša ba kgetha go se tšhabele go yena. Ba dikadika go neela maphelo a bona go yena le go kolobetšwa. Ge e ba o le yo mongwe wa bona, ipotšiše gore go re’ng o dikadika. Batho ka moka ba na le medimo. (Joshua 24:15) Phetho e bohlale e tla ba ya gore o hlankele Modimo wa therešo. Ge o ineela go Jehofa, o bontšha gore o na le tumelo ya gore e tla ba setšhabelo sa gago. Le gona o tla go thuša go dula o mo hlankela go sa šetšwe mathata ao o ka bago le ona. Ke seo Modimo a se diretšego Ruthe.
“O ILE A KGOMARELA JEHOFA”
8. Hlalosa kamoo Hesekia a godišitšwego ka gona.
8 Tsela yeo Hesekia a gotšego ka yona e fapana kudu le ya Ruthe. Hesekia e be e le setho sa setšhaba se se bego se ineetše go Modimo. Eupša ga se Baisiraele ka moka bao ba ilego ba dula ba botega. Tatago Hesekia, e lego Kgoši Ahasi, o be a dira dilo tše mpe kudu. O be a sa hlomphe tempele ya Modimo e bile a tutueletša batho go rapela medimo e mengwe. Ahasi o ile a ba a dira gore ba bangwe ba bana babo Hesekia ba fišwe ka mollo ba sa phela e le dihlabelo go medimo ya maaka. Hesekia o goletše ka tlase ga maemo a mabe kudu!—2 Dikgoši 16:2-4, 10-17; 2 Dikoronika 28:1-3.
9, 10. (a) Ke ka baka la’ng go ka ba go bile bonolo gore Hesekia a galefele Jehofa? (b) Ke ka baka la’ng re sa swanela go galefela Modimo? (c) Ke ka baka la’ng re sa swanela go nagana gore tsela yeo re godišitšwego ka yona e tla bopa semelo sa rena?
9 Mohlala o mobe wa Ahasi o ka ba o ile wa dira gore morwa wa gagwe Hesekia a galefele Jehofa. Lehono, ba bangwe ba bao ba ilego ba lebeletšana le mathata ao a nyakilego a swana le a Hesekia ba nagana gore ba na lebaka la go kwagala la go “galefela Jehofa” goba go galefela mokgatlo wa gagwe. (Diema 19:3) Ba bangwe ba nagana gore tsela e mpe yeo ba godišitšwego ka yona e ka dira gore ba tle ba phele gampe goba ba dire diphošo tšeo batswadi ba bona ba di dirilego. (Hesekiele 18:2, 3) Eupša na dikgopolo tše bjalo ke therešo?
10 Bophelo bja Hesekia bo hlatsela gore karabo ya potšišo yeo ke aowa! Go ka se tsoge go bile le lebaka le le kwagalago la go galefela Jehofa. Jehofa ga a re bakele dilo tše mpe. (Jobo 34:10) Ke therešo gore batswadi ba ka ruta bana ba bona go dira dilo tše dibotse goba tše mpe. (Diema 22:6; Bakolose 3:21) Eupša se ga se bolele gore tsela yeo re godišitšwego ka yona e tla dira gore re be le semelo se itšego. Ka baka la’ng? Ka gobane Jehofa o re neile tokologo ya go itirela diphetho, e lego seo se bolelago gore re ka ikgethela go dira dilo tše dibotse goba tše mpe. (Doiteronomio 30:19) Hesekia o ile a diriša bjang mpho yeo ya bohlokwa?
11. Ke’ng se se dirilego gore Hesekia e be yo mongwe wa dikgoši tše dibotse kudu tša Juda?
11 Gaešita le ge tatagwe e be e le yo mongwe wa dikgoši tše mpe kudu tša Juda, Hesekia o ile a ba yo mongwe wa dikgoši tše dibotse kudu. (Bala 2 Dikgoši 18:5, 6.) O ile a kgetha go se latele mohlala o mobe wa tatagwe. Go e na le moo, o ile a kgetha go theetša baporofeta ba Jehofa ka kelohloko, ba bjalo ka Jesaya, Mika le Hosea. O ile a ba theetša ge ba be ba mo eletša le go mo phošolla. Se se ile sa mo tutueletša go rarolla mathata a mantši ao a bakilwego ke tatagwe. O ile a hlwekiša tempele, a kgopela Modimo gore a lebalele setšhaba dibe tša sona gomme a fediša medingwana nageng ka moka. (2 Dikoronika 29:1-11, 18-24; 31:1) Ka morago, ge kgoši ya Asiria e lego Sanheribe e be e nyaka go hlasela Jerusalema, Hesekia o ile a bontšha sebete se segolo le tumelo e matla. O ile a bota gore Jehofa o tla ba šireletša, ke moka a matlafatša setšhaba. (2 Dikoronika 32:7, 8) Nakong e nngwe Hesekia o ile a ikgogomoša, eupša ge Jehofa a mo phošolla, o ile a ikokobetša. (2 Dikoronika 32:24-26) Ruri Hesekia ke mohlala o mobotse kudu woo re ka o ekišago. Ga se a ka a dumelela tsela yeo a godišitšwego ka yona e mo senyetša bophelo. Go e na le moo, o ile a bontšha gore ke mogwera wa Jehofa.
12. Go swana le Hesekia, ba bantši lehono ba bontšhitše bjang gore go a kgonega go ba mogwera wa Jehofa?
12 Lehono batho ba lefase le ba sehlogo e bile ga ba na lerato, le gona bana ba bantši ba gola ba se na batswadi ba lerato le bao ba nago le taba le bona. (2 Timotheo 3:1-5) Gaešita le ge Bakriste ba bantši lehono ba se ba godišwa gabotse, ba kgethile go ba le segwera le Jehofa. Go swana le Hesekia, ba bontšha gore tsela yeo ba godišitšwego ka yona ga e laole seo ba nyakago go ba sona. Modimo o re neile tokologo ya go itirela diphetho, le gona re ka kgetha go mo hlankela le go mo godiša, go etša ge Hesekia a dirile.
“BONA, NNA LEKGOBA LA JEHOFA!”
13, 14. Ke ka baka la’ng kabelo ya Maria e be e bonagala e le thata kudu, eupša o ile a arabela bjang mantšung a Gabariele?
13 Nywaga e mentši ka morago ga mehla ya Hesekia, kgarebe e ikokobeditšego yeo e bitšwago Maria e ile ya ba le segwera se se kgethegilego le Jehofa le kabelo ya moswananoši. E be e tlo ima gomme ya belega Morwa wa Modimo le go mo godiša! Jehofa o swanetše go ba a be a rata Maria le go mmota gore a ka mo nea tokelo ye e kgolo kudu. Eupša Maria o ile a arabela bjang ge a thoma go kwa ka kabelo yeo?
14 Re fela re bolela gore Maria o neilwe tokelo e kgolo. Eupša ke dilo dife tšeo a ka bago a be a di boifa? Ka mohlala, morongwa Gabariele o ile a mmotša gore o be a tla ima ntle le go robala le monna. Eupša Gabariele ga se a ka a holofetša Maria gore o tla hlalosetša lapa labo le baagišani kamoo a bego a tlo ima ka gona. Ba be ba tla re’ng ge ba mmona a imile? Ka ge a be a tlo nyalana le Josefa, o be a tla mo kgodiša bjang gore ga se a robala le monna yo mongwe? Go oketša moo, o be a na le boikarabelo bjo bogolo bja go godiša Morwa wa Modimo! Ga re tsebe dilo ka moka tšeo Maria a bego a tshwenyegile ka tšona, eupša re tseba seo a se dirilego ka morago ga gore Gabariele a bolele le yena. O itše: “Bona, nna lekgoba la Jehofa! A go ntiragalele go ya ka mantšu a gago.”—Luka 1:26-38.
15. Ke ka baka la’ng tumelo ya Maria e makatša?
15 Ruri tumelo ya Maria e be e le e makatšago! O be a ikemišeditše go dira selo le ge e le sefe seo a kgopelwago go se dira go etša lekgoba. O be a bota gore Jehofa o tla mo hlokomela le go mo šireletša. Go tlile bjang gore Maria a be le tumelo yeo e matla? Ga re belegwe re na le tumelo. Eupša re ka ba le tumelo ge e ba re e hlagolela gomme re kgopela Modimo gore a šegofatše maiteko a rena. (Bagalatia 5:22; Baefeso 2:8) Maria o ile a šoma ka thata go matlafatša tumelo ya gagwe. Re tseba seo bjang? Anke re ahlaahleng kamoo a bego a theetša ka gona le seo a bego a bolela ka sona.
16. Ke’ng se se bontšhago gore Maria o be a theetša ka kelohloko?
16 Kamoo Maria a bego a theetša ka gona. Beibele e re re ‘swanetše go akgofela go kwa gomme re diege go bolela.’ (Jakobo 1:19) Maria o be a theetša ka kelohloko. Beibele e bontšha gore o be a theetša ka kelohloko dilo ka moka tšeo a bego a di kwa, kudukudu tšeo a bego a ithuta tšona ka Jehofa. O be a ipha nako ya go naganišiša ka dilo tše bjalo tše bohlokwa. Mohlala o mongwe wa se ke nakong ya ge Jesu a belegwa, ge badiši ba itšego ba be ba botša Maria ka molaetša wo ba o kwelego go morongwa. Ka morago, ge Jesu a na le nywaga e 12, o ile a bolela selo seo se ilego sa makatša Maria. Mabakeng ao ka bobedi, Maria o ile a theetša, a boloka seo a se kwelego gomme a naganišiša ka sona.—Bala Luka 2:16-19, 49, 51.
17. Re ka ithuta’ng go seo Maria a se boletšego?
17 Seo Maria a bego a bolela ka sona. Beibele ga e re botše mo gontši ka dilo tšeo Maria a bego a bolela ka tšona. Pego yeo a boletšego kudu go yona e begilwe go Luka 1:46-55. Mantšu ao a bontšha gore Maria o be a tseba Mangwalo a Seheberu gabotse. Ke ka baka la’ng re re’alo? Mantšu a gagwe a swana le mantšu a thapelo ya Hanna, e lego mmago Samuele. (1 Samuele 2:1-10) Go bonagala Maria a ile a tsopola Mangwalo mo e ka bago ka makga a 20 ge a be a bolela mantšu ao. Go molaleng gore o be a rata go bolela ka ditherešo tšeo a ithutilego tšona go Mogwera wa gagwe yo mogolo e lego Jehofa.
18. Re ka ekiša tumelo ya Maria ka ditsela dife?
18 Go swana le Maria, ka dinako tše dingwe Jehofa a ka re nea dikabelo tšeo re naganago gore re ka se di kgone. Anke re ekišeng mohlala wa Maria, re amogele kabelo le ge e le efe ka boikokobetšo gomme re bote gore Jehofa o tla re thuša. Le gona re ka ekiša tumelo ya Maria ka go theetša Jehofa ka kelohloko le go naganišiša ka seo re ithutilego sona ka yena le merero ya gagwe. Ka go re’alo, ka lethabo re tla kgona go botša ba bangwe seo re ithutilego sona.—Psalme 77:11, 12; Luka 8:18; Baroma 10:15.
19. Re ka kgodišega ka’ng ge re dutše re ekiša batho ba ka Beibeleng bao ba bego ba na le tumelo e tiilego?
19 Go molaleng gore Ruthe, Hesekia le Maria e be e le bagwera ba Jehofa, go etša Aborahama. E be e le karolo ya ‘leru le legolo la dihlatse’ tšeo le tšona di bilego le tokelo ya go ba bagwera ba Modimo. Eka re ka tšwela pele re ekiša mehlala e bjalo e kgahlišago ya tumelo. (Baheberu 6:11, 12) Ge re ka dira seo, re ka lebelela pele go tlo ba bagwera ba Jehofa ka mo go sa felego!


c: text/html

text:
Banna
—Dirang Gore Malapa a Lena a be le Tšhireletšego
MONNA o swanetše go dira bjang gore mosadi wa gagwe a ikwe a šireletšegile? Batho ba bantši ba godišitšwe ba na le kgopolo ya gore morero o mogolo wa monna ke go thuša lapa la gagwe gore le eme gabotse ditšheleteng. Lega go le bjalo, basadi ba bangwe ba nyetšwego bao ba nago le motlalo wa dilo tše di bonagalago le bona ba ikwa ba sa šireletšega maikwelong—e bile ba tšhogile. Ka mohlala, mosadi wa Mosepania yo a bitšwago Rosa ge a bolela ka monna yo a nyalanego le yena, o re: “E be e le monna yo a rategago ge a be a na le batho ba ka ntle, eupša ka gae e be e le monna yo a sego botho.” Joy yo a tšwago Nigeria o dumela ka gore: “Ge ke be ke sa dumelelane le monna wa ka, o be a re: ‘O swanetše go dira se sengwe le se sengwe seo ke go botšago sona ka gobane ke monna wa gago.’”
Monna a ka kgatha bjang tema ya gagwe ka lapeng ka tsela e lerato? Go nyakega gore monna a dire’ng go dira gore lapa la gagwe le be le tšhireletšego, le be le “boikhutšo” bakeng sa mosadi wa gagwe?—Ruthe 1:9.
SEO BEIBELE E SE BOLELAGO KA MATLA A MONNA A BOLAODI
Gaešita le ge monna le mosadi ba lekana pele ga Modimo, Beibele e re molekane yo mongwe le yo mongwe o na le tema e kgethegilego yeo a e kgathago ka lapeng. Baroma 7:2 e re mosadi yo a nyetšwego o ka tlase ga ‘molao wa monna wa gagwe.’ Go fo swana le ge mekgatlo e mentši e kgetha monna yo e bago hlogo gore a hlokomele seo se diregago ka go yona, Modimo o kgethile monna gore e be hlogo ya mosadi wa gagwe. (1 Bakorinthe 11:3) Banna ba swanetše go etelela pele malapeng a bona.
Lena banna, le swanetše go diriša bjang matla a lena a bolaodi ao le a filwego ke Modimo? Beibele e re: “Tšwelang pele le rata basadi ba lena go etša ge Kriste le yena a ratile phuthego.” (Baefeso 5:25) Ee, gaešita le ge Jesu Kriste a sa ka a nyala, mohlala wa gagwe o ka go thuša gore o be monna yo kaone. Anke re bone gore o ka go thuša bjang.
BOPHELO BJA JESU—MOHLALA O PHETHAGETŠEGO BAKENG SA BANNA
Jesu o be a tsoma go lapološa ba bangwe le go ba imolla. Jesu o ile a holofetša bohle bao ba bego ba gateletšwe e bile ba imetšwe ke mathata gore: “Tlang go nna, . . . ke tla le lapološa.” (Mateo 11:28, 29) Gantši o be a ba fokoletša tlaišego ya mmeleng le go ba nea thušo e lapološago ya moya. Ga go makatše ge ba bantši ba be ba ikwa ba gogelega go Jesu, ba kgodišegile gore o tla hwefola morwalo wa bona!
Kamoo banna ba ka ekišago Jesu. Tsoma ditsela tša go hwefola morwalo wa mosadi wa gago. Basadi ba bangwe ba ikwa go swana le kamoo Rosa a bego a ikwa ka gona. O llile ka gore: “Ke be ke fo ba mohlanka wa monna wa ka.” Go fapana le seo, monna yo a bitšwago Kweku, yo a thabelago lenyalo la gagwe, o re: “Gantši ke botšiša mosadi wa ka kamoo nka mo fokoletšago ka gona. Ka ge ke mo rata, gantši ke ithaopela go mo thuša ka mešongwana ya ka gae.”
Jesu o be a naganela ba bangwe e bile a na le kwelobohloko. Mosadi yo mongwe yo a diilago o be a tšere nywaga e 12 a swerwe ke bolwetši bjo šoro. Ge a ekwa ka matla a Jesu a go dira mehlolo, “o be a duletše gore: ‘Ge nka kgwatha feela diaparo tša gagwe tša ka ntle ke tla fola.’” O be a nepile. O ile a ya go Jesu gomme a kgoma merumo ya seaparo sa gagwe, ke moka a fola le semeetseng. Gaešita le ge go ka direga gore ba bangwe bao ba bego ba bogetše ba ile ba phetha ka gore mosadi yo o tshetše mellwane, Jesu o ile a lemoga gore o be a tlaletšwe. * O ile a mmotša ka botho a re: “Morwedi wa-ka, . . . o fole bolwetšing bja gago bjo bohloko.” Ga se feela gore Jesu o be a sa nyake go mo leša dihlong goba go mo omanya, eupša o ile a dumela gore o be a babja. Ka go dira bjalo, o ile a ipontšha gore e be e le monna wa mohuta mang—monna wa kwelobohloko.—Mareka 5:25-34.
Kamoo banna ba ka ekišago Jesu. Ge mosadi wa gago a sa ikwe gabotse, mo naganele kutšwanyana gomme o se mo felele pelo. Leka go bona dilo ka tsela ya gagwe gomme o kwešiše kamoo a itshwarago ka gona. Ka mohlala, Ricardo o hlalosa gore: “Ge ke lemoga gore mosadi wa ka o selekega feela, ke tloga ke dira boiteko bja gore ke se bolele dilo tšeo di ka mo selekago le go feta.”
Jesu o be a boledišana le barutiwa ba gagwe. Jesu o be a boledišana le bagwera ba gagwe ka mo go tseneletšego. O itše: “Dilo ka moka tšeo ke di kwelego go Tate ke le tsebišitše tšona.” (Johane 15:15) Ke therešo gore ka dinako tše dingwe Jesu o be a nyaka go ba noši gore a itheetše le go rapela. Eupša gantši o be a botša barutiwa ba gagwe maikwelo a gagwe a ka garegare. Bošegong bja pele ga ge a ka bolawa e le sesenyi seo se ahlotšwego, o ile a ba botša ka go lebanya gore o be a “kwele bohloko o šoro.” (Mateo 26:38) Gaešita le ge a be a nyamišwa ke ditiro tša bona, Jesu le ka mohla ga se a ka a kgaotša go bolela le bagwera ba gagwe.—Mateo 26:40, 41.
Kamoo banna ba ka ekišago Jesu. Botša mosadi wa gago seo o se naganago gotee le maikwelo a gago. Mosadi a ka lla ka gore go bonagala monna wa gagwe a phuthologa go bolela ge a le bathong eupša a homola ge a le ka gae. Ka lehlakoreng le lengwe, ela hloko kamoo Ana a arabelago ka gona ge monna wa gagwe a mmotša seo a se naganago gotee le maikwelo a gagwe. O re: “Ke a kwa gore o tloga a nthata, e bile ke ikwa ke le kgauswi le yena.”
O se ke wa otla mosadi wa gago ka go mo homolela. Mosadi yo mongwe o re: “Monna wa ka o be a tšea matšatši a sa mpolediše ge a be a mpefeletše. O be a ntira gore ke ikwe ke le molato e bile ke nyatšega.” Lega go le bjalo, Edwin o leka go ekiša mohlala wa Jesu. O re: “Ge ke tenega, ga ke arabele di sa tloga fase, eupša ke tsoma nako ya maleba ya gore re rarolle bothata.”
Joy, yo a tsopotšwego mathomong, o bone monna wa gagwe a dira diphetogo ga e sa le a thoma go ithuta Beibele le Dihlatse tša Jehofa. Joy o anega ka gore: “O kaonefaditše e bile o leka ka thata go ekiša Jesu ka go ba monna yo lerato kutšwanyana.” Banyalani ba dimilione ba holwa ke thuto ye ya Beibele. Na o ka rata gore le wena e go hole? O ka kgopela yo mongwe wa Dihlatse tša Jehofa gore a go swarele thuto ya mahala ya Beibele.
^ ser. 10 Go ya ka Molao wa Moshe, boemo bja mosadi yo bo be bo mo dira gore e be yo a sa sekago, gomme ka go re’alo mang le mang yo a bego a mo kgwatha o be a tšewa e le yo a sa hlwekago.—Lefitiko 15:19, 25.
Ithute ka mo go oketšegilego
Thuto ya Beibele ke Eng?
Hwetša dikarabo tša dipotšišo tša mabapi le thuto ya rena ya mahala ya Beibele.
Lapa la Gago e ka ba Leo le Thabilego Bjang?
Jehofa, Modimo yo a thabilego, o nyaka gore lapa le thabe. Hwetša keletšo e šomago e tšwago ka Beibeleng bakeng sa banna, basadi, batswadi le bana.

robotstxt: allowed

filter: keep


text:
KGAOLO 83
Go Laletša Batho Dijong
—Modimo o Laletša Bomang?
THUTO MABAPI LE BOIKOKOBETŠO
BAENG BAO BA LALEDITŠWEGO BA NEA MABAKA A GO SE TLE
Ka morago ga gore a fodiše monna yo a bego a swerwe ke bolwetši bja go ruruga, Jesu o sa le ntlong ya Mofarisei. Jesu o bona baeng ba bangwe ba ikgethela dibaka tša ka pele dijong, gomme o diriša sebaka se go ruta thuto ya mabapi le boikokobetšo.
Jesu o re: “Ge o laleditšwe ke motho yo mongwe monyanyeng wa lenyalo, o se ke wa dula sebakeng sa ka pelepele. Mohlomongwe go ka ba go laleditšwe le motho yo mongwe yo a tsebegago kudu go go feta, gomme yo a go laleditšego le yena o tla tla a re go wena: ‘E re motho yo a dule mo.’ Ke moka, wena o tla tloga o swerwe ke dihlong wa ya sebakeng sa moragorago.”—Luka 14:8, 9.
Ka morago Jesu o re: “Ge o laleditšwe, eya o dule sebakeng sa moragorago gore ge motho yo a go laleditšego a etla a re go wena: ‘Mogwera, eya kua pelepele.’ Ke moka, o tla godišwa pele ga baenggotee le wena ka moka.” Se ga e fo ba go bontšha mekgwa e mebotse. Jesu o a hlalosa o re: “Gobane yo mongwe le yo mongwe yo a ikgodišago o tla kokobetšwa gomme yo a ikokobetšago o tla godišwa.” (Luka 14:10, 11) Ee, o kgothaletša batheetši ba gagwe gore ba hlagolele boikokobetšo.
Ke moka Jesu o bolela thuto e nngwe bakeng sa Mofarisei yo a mo laleditšego—ya kamoo a ka lokišago dijo tša mosegare tšeo di tlogago di amogelwa ke Modimo. O re: “Ge o lokiša dijo tša mosegare goba tša go lalela, o se ke wa bitša bagwera ba gago, bana beno, metswalo ya gago goba baagišani ba gago ba ba humilego. Mohlomongwe le bona ka nako e nngwe ba ka go laletša gomme seo e tla ba go go bušetša. Eupša ge o dira monyanya, o laletše badiidi, digole, dihlotša le difofu, wena o tla thaba gobane bona ga ba na seo ba tlago go go bušetša sona.”—Luka 14:12-14.
Go tlwaelegile go laletša bagwera, metswalo goba baagišani, gomme Jesu ga a bolele gore go dira bjalo go fošagetše. Lega go le bjalo, o gatelela gore go lokišetša dijo bakeng sa bahloki, ba bjalo ka badiidi, digole goba difofu go ka feleletša ka tšhegofatšo e humilego. Jesu o hlalosetša motho yo a mo laleditšego, o re: “O tla bušetšwa tsogong ya ba ba lokilego.” Moenggotee le yena o a dumela, o re: “Go thaba yo a jago senkgwa Mmušong wa Modimo.” (Luka 14:15) O bona kamoo seo e bego e tla ba tokelo ka gona. Lega go le bjalo, ga se bohle bao ba nago le tebogo e bjalo, ka ge Jesu a tšwela pele go bontšha ka taba yeo.
O re: “Motho yo mongwe o be a lokišetša selalelo se segolo gomme a laletša ba bantši. Ke moka a roma mohlanka wa gagwe . . . gore a ye a re go bao ba laleditšwego: ‘Etlang, gobane dilo bjale di lokišitšwe.’ Eupša ka moka ba thoma go nea mabaka a go se tle ga bona. Wa pele a re go yena: ‘Ke rekile tšhemo gomme ke swanetše go yo e bona; ke kgopela gore o ntokolle.’ Yo mongwe a re: ‘Ke rekile dijoko tše hlano tša dikgomo gomme ke yo di lekola; ke kgopela gore o ntokolle.’ Yo mongwe le yena a re: ‘Ke sa tšwa go nyala mosadi gomme ka lona lebaka le, nka se kgone go tla.’”—Luka 14:16-20.
Ruri mabaka ao a a fokola! Gantši motho o lekola tšhemo goba leruo pele ga ge a ka reka, ka gona go di lekola ka morago ga se gwa akgofa. Monna wa boraro ga a itokišetše go nyala. O šetše a nyetše, ka gona seo ga se sa swanela go mo thibela go amogela taletšo e bohlokwa. Ge a ekwa mabaka a a go se tle, mong wa mohlanka yoo a botša mohlanka a galefile a re:
“Tšwela ka ntle ka go akgofa ditseleng tše dikgolo le ditsejaneng tša motse gomme o tliše badiidi, digole, difofu le dihlotša.” Ka morago ga gore mohlanka a dire bjalo, go sa na le madulo. Ke moka mong wa mohlanka o botša mohlanka o re: “Tšwela ditseleng le mafelong a ageleditšwego gomme o ba gapeletše gore ba tle, gore ntlo ya ka e tlale. Gobane ke re go lena: Ga go le o tee wa batho ba bao ba bego ba laleditšwe yo a tlago go latswa dijo tša ka tša go lalela.”—Luka 14:21-24.
Seo Jesu a sa tšwago go se anega se bontšha kamoo Jehofa Modimo a dirilego gore Jesu Kriste a laletše batho gore ba tle ba hwetše Mmušo wa magodimong. Bajuda, kudukudu baetapele ba bodumedi, e bile ba pele ba go laletšwa. Ba bantši ba bona ba ile ba gana taletšo yeo nakong ka moka ya bodiredi bja Jesu. Eupša taletšo yeo e be e ka se felele go bona. Go molaleng gore Jesu o bontšha gore nakong e tlago go tla ntšhwa taletšo ya bobedi, ya go laletša babotlana ba Bajuda le bao ba sokologetšego tumelong ya Sejuda. Ka morago ga moo, go be go tla ba le taletšo ya boraro yeo e lego ya mafelelo, ya go laletša batho bao ba bego ba ba lebelela e le bao ba sa amogelegego pele ga Modimo.—Ditiro 10:28-48.
Ee, seo Jesu a se bolelago se tloga se gatelela mantšu a yo mongwe wa baenggotee le yena, yo a itšego: “Go thaba yo a jago senkgwa Mmušong wa Modimo.”
Ithute ka mo go oketšegilego
Mmušo wa Modimo ke Eng?
Kgoši ya Mmušo wa Modimo ke mang, gomme ke eng seo Mmušo woo o tlago go se fihlelela?


text:
KGAOLO 133
Setopo sa Jesu se a Lokišeletšwa le go Bolokwa
MATEO 27:57–28:2 MAREKA 15:42–16:4 LUKA 23:50–24:3 JOHANE 19:31–20:1
SETOPO SA JESU SE FEGOLLWA KOTENG
SETOPO SE LOKIŠELETŠWA GO BOLOKWA
BASADI BA HWETŠA GO SE NA MOTHO LEBITLENG
Leswiswi le thoma go swara thapameng ya Labohlano, Nisani 14. Sabatha ya Nisani 15 e tla thoma ge letšatši le sobela. Jesu o šetše a hwile, eupša bahlakodi ba babedi bao ba lego hleng ga gagwe ba sa phela. Molao o re ditopo ‘di se ke tša lala koteng’ eupša go e na le moo di bolokwe “letšatšing lona leo.”—Doiteronomio 21:22, 23.
Go feta moo, thapama ya Labohlano e bitšwa letšatši la Tokišetšo ka gobane batho ba a apea gomme ba feleletša mešomo le ge e le efe yeo ba swanetšego go e fetša pele ga Sabatha. Ge letšatši le sobela, go tla thoma Sabatha e ‘kgolo.’ (Johane 19:31) Go bjalo ka gobane Nisani 15 e tla ba letšatši la mathomo la Monyanya wa Dinkgwa tše di sa Omelwago wa matšatši a šupago, woo ka mehla letšatši la wona la mathomo e lego Sabatha. (Lefitiko 23:5, 6) Nakong ye letšatši leo la mathomo le wela go Sabatha ya beke le beke, e lego letšatši la bošupa.
Ka gona Bajuda ba kgopela Pilato gore a akgofiše lehu la Jesu le la bahlakodi ba babedi bao ba lego hleng ga gagwe. Bjang? Ka gore maoto a bona a robje. Seo se tla ba palediša go diriša maoto a bona go kuka mebele ya bona gore ba kgone go hema. Mašole a a tla gomme a roba maoto a bahlakodi ba babedi. Eupša Jesu o bonagala a hwile, gomme ka go re’alo ga ba robe maoto a gagwe. Se se phethagatša Psalme 34:20 e rego: “O šireletša marapo ka moka a yena yoo; ga go le letee la ona leo le robegilego.”
E le go kgonthišetša gore Jesu o hwile e le ruri, lešole le mo hlaba ka lerumo lehlakoreng, la hlaba kgauswi le pelo. Beibele e re: “Gwa napa gwa tšwa madi le meetse.” (Johane 19:34) Se se phethagatša lengwalo le lengwe le le rego: “Ba tla lebelela Yo ba mo hlabilego.”—Sakaria 12:10.
Josefa yo a tšwago motseng wa Arimathea, e lego “monna wa mohumi” le setho se se tumilego sa lekgotla la Sanhedrine, le yena o gona ge Jesu a bolawa. (Mateo 27:57) O hlaloswa e le “monna yo a lokilego le wa toka,” yo a “[letetšego] Mmušo wa Modimo.” Ge e le gabotse, ka ge e le “morutiwa wa Jesu ka sephiring ka baka la go boifa ga gagwe Bajuda,” ga se a thekga kahlolo yeo lekgotla le e filego Jesu. (Luka 23:50; Mareka 15:43; Johane 19:38) Josefa o rapa sebete gomme o kgopela setopo sa Jesu go Pilato. Pilato o bitša molaodi wa madira yo a hlokometšego moo gomme o kgonthišetša gore Jesu o hwile. Ge molaodi a re’alo, Pilato o phethagatša kgopelo ya Josefa.
Josefa o reka lešela le le hlwekilego le lebotse la leokodi gomme a fegolla setopo sa Jesu koteng. O phuthela setopo ka lešela e le ge a se lokišeletša go bolokwa. Nikodemo, “yo a ilego a tla go yena bošego ka lekga la pele,” o thuša go lokišetša setopo bakeng sa poloko. (Johane 19:39) O tla le motswako o bitšago kudu wa setlolo sa mira le dikgopha wa boima bja diponto tša Baroma tše lekgolo (dikhilograma tše 33). Setopo sa Jesu se phuthetšwe ka mašela ao a nago le dinoko tše, go ya ka tsela ya Bajuda ya go boloka.
Josefa o na le lebitla leo le sa kago la dirišwa leo le epilwego leswikeng kgauswi le moo, gomme setopo sa Jesu se latšwa ka go lona. Ke moka leswika le legolo le kgokološetšwa molomong wa lebitla. Se se dirwa ka lebelo, pele ga ge Sabatha e thoma. Maria Magdalena le Maria mmago Jakobo yo Monyenyane ba ka ba ba be ba thuša go lokišeletša setopo sa Jesu bakeng sa go bolokwa. Bjale ba kitimela gae “go yo lokišetša dinoko le makhura a monko o bose,” gore ba tlotše setopo sa Jesu gape ka morago ga Sabatha.—Luka 23:56.
Letšatšing le le latelago, e lego la Sabatha, baperisita ba bagolo le Bafarisei ba ya go Pilato ba re: “Re gopotše gore moikgakanyi yola ge a be a sa phela o ile a re: ‘Ke tla tsošwa ka morago ga matšatši a mararo.’ Ka gona laela gore lebitla le hlapetšwe go fihlela letšatšing la boraro, gore le ka mohla barutiwa ba gagwe ba se ke ba tla ba mo utswa gomme ba re go batho: ‘O tsošitšwe bahung!’ Ke moka boikgakanyo bjo bja mafelelo e tla ba bjo bobe go feta bja pele.” Pilato a re go bona: “Le na le baleti. Eyang go le hlapetša kamoo le tsebago ka gona.”—Mateo 27:63-65.
Ka masa a Sontaga, Maria Magdalena, Maria mmago Jakobo le basadi ba bangwe ba tla le dinoko lebitleng go tlo tlotša setopo sa Jesu. Ba a boledišana ba re: “Ke mang a tlago go re pshikološetša leswika a le tloša molomong wa lebitla?” (Mareka 16:3) Eupša go bile le tšhišinyego ya lefase. Godimo ga moo, morongwa wa Modimo o pshikološitše leswika, bahlapetši ba sepetše gomme go bonagala go se na motho ka lebitleng!


text:
BOPHELO BJA BOKRISTE
Na o ka bo Leka ka Ngwaga o Tee Feela?
O ka leka eng? Bobulamadibogo bja ka mehla! Ge o ka bo tšea, o tla thabela ditšhegofatšo tše dintši!
GE O KA TŠEA BOBULAMADIBOGO . . .
o ka ba le bokgoni bja go bolela ditaba tše dibotse gomme wa thabela tšhemo le go feta
o ka matlafatša tswalano ya gago le Jehofa. Ge o dutše o botša ba bangwe gantši ka yena, o tla dula o gopola dika tša gagwe tše di kgahlišago kudu
o ka hwetša kgotsofalo yeo e tlišwago ke go etiša pele dikgahlego tša Mmušo e sego tša gago gomme wa hwetša lethabo leo le tlišwago ke go direla ba bangwe.
—Mat 6:33; Dit 20:35
o ka ya sebokeng sa babulamadibogo seo se swarwago nakong ya ketelo ya molebeledi wa tikologo, wa ya sebokeng seo se swarwago ge go tlo ba le kopano ya tikologo e bile wa ya le Sekolong sa Tirelo ya Bobulamadibogo
o ka kgona go hwetša dithuto tše dintši tša Beibele le go di swara
o ka fetša nako e ntši o na le ba bangwe bao le bona ba bolelago ditaba tše dibotse, gomme la kgothatšana.
—Rom 1:11, 12


text:
KGAOLO YA SESWAI
Mmušo wa Modimo ke Eng?
1. Ke thapelo efe yeo e tsebjago kudu yeo ga bjale re tlago go e ahlaahla?
BATHO ba dimilione ba tseba thapelo e tsebjago kudu yeo e bitšwago Tatawešo wa magodimong goba Thapelo ya Morena. Jesu o dirišitše thapelo ye go ruta barutiwa ba gagwe kamoo ba swanetšego go rapela ka gona. O ile a rapelela dilo dife? Le gona ke ka baka la’ng thapelo ye e le bohlokwa go rena lehono?
2. Ke dilo dife tše tharo tše bohlokwa tšeo Jesu a re rutilego gore re di rapelele?
2 Jesu o itše: “Ka gona, le swanetše go rapela ka tsela ye: ‘Tatago rena wa magodimong, leina la gago a le kgethagatšwe [goba, le dirwe le lekgethwa]. Mmušo wa gago a o tle. Thato ya gago a e direge le mo lefaseng bjalo ka ge e direga legodimong.’” (Bala Mateo 6:9-13.) Ke ka baka la’ng Jesu a ile a re ruta gore re rapelele dilo tšeo tše tharo?
3. Re tlo ithuta’ng ka Mmušo wa Modimo?
3 Re ithutile gore leina la Modimo ke Jehofa. Le gona re ahlaahlile seo e lego thato ya Modimo ka batho le ka lefase. Eupša Jesu o be a e ra go re’ng ge a re: “Mmušo wa gago a o tle”? Re tlo ithuta gore Mmušo wa Modimo ke eng, seo o tlago go se dira le kamoo o tlago go kgethagatša leina la Modimo ka gona.
MMUŠO WA MODIMO KE ENG?
4. Mmušo wa Modimo ke’ng, gomme Kgoši ya wona ke mang?
4 Jehofa o hlomile Mmušo legodimong gomme a kgetha Jesu gore e be Kgoši ya wona. Beibele e bitša mmušo wo gore ke Mmušo wa Modimo. Jesu ke “Kgoši ya bao ba bušago e le dikgoši le Morena wa bao ba bušago e le marena.” (1 Timotheo 6:15) Jesu o kgona go dira dilo tše dintši tše dibotse go feta mmuši le ge e le ofe wa motho, e bile ke yo matla kudu go feta babuši ka moka ba batho ba kopane.
5. Mmušo wa Modimo o buša o le kae? O tlo buša bomang?
5 Ka morago ga matšatši a masomenne Jesu a tsošitšwe, o ile a boela legodimong. Mafelelong, Jehofa o ile a mmea gore e be Kgoši ya Mmušo woo. (Ditiro 2:33) Mmušo wa Modimo o tla buša batho ka moka mo lefaseng o le legodimong. (Kutollo 11:15) Ke ka baka leo Beibele e bitšago Mmušo wa Modimo gore ke ‘Mmušo wa legodimong.’
6, 7. Ke’ng se se dirago gore Jesu e be kgoši e phalago dikgoši ka moka?
6 Beibele e re Jesu ke yo mogolo go feta dikgoši ka moka tša batho ka gobane ke “yena a nnoši yo a sa hwego.” (1 Timotheo 6:16) Mafelelong dikgoši ka moka di a hwa, eupša Jesu a ka se tsoge a hwile. Dilo ka moka tše di kgahlišago tšeo Jesu a tlago go re direla tšona di tla ba gona ka mo go sa felego.
7 Boporofeta bja Beibele bo bolela gore Jesu e tla ba Kgoši yeo e ahlolago ka toka le yeo e kwelago batho bohloko. Bo re: “Moya wa Jehofa o tla dula go yena, e lego moya wa bohlale le wa kwešišo, moya wa keletšo le wa matla, moya wa tsebo le wa go boifa Jehofa; o tla thabela go boifa Jehofa. A ka se ahlole go ya ka seo a se bonago ka mahlo feela goba go fo kgalema [goba, go laya] go ya ka seo a se kwelego ka ditsebe tša gagwe. O tla ahlola babotlana [goba, badiidi] ka toko.” (Jesaya 11:2-4) Na o be o ka rata go ba le kgoši ya mohuta wo?
8. Re tseba bjang gore Jesu a ka se buše a nnoši?
8 Modimo o kgethile batho ba bangwe gore ba buše le Jesu mmušong wa legodimong. Ka mohlala, moapostola Paulo o boditše Timotheo gore: “Ge e ba re tšwela pele re kgotlelela, re bile re tla buša gotee re le dikgoši.” (2 Timotheo 2:12) Ke batho ba bakae bao ba tlago go buša le Jesu e le dikgoši?
9. Ke batho ba bakae bao ba tlago go buša le Jesu? Modimo o thomile neng go ba kgetha?
9 Go Kgaolo 7 re ithutile gore moapostola Johane o ile a bontšhwa pono yeo go yona a ilego a bona Jesu e le Kgoši legodimong le dikgoši tše dingwe tše 144 000. Batho bao ba 144 000 ke bomang? Johane o hlalosa gore ke ‘bao ba ngwadilwego leina la Jesu le leina la Tatagwe diphatleng.’ Le gona o oketša ka gore: “Ke bao ba latelago Kwana [ke gore, Jesu] kae le kae mo e yago gona. Ba ba rekilwe gare ga batho.” (Bala Kutollo 14:1, 4.) Batho ba ba 144 000 ke Bakriste ba botegago bao Modimo a ba kgethilego go tlo “buša [le Jesu] e le dikgoši godimo ga lefase.” Ge ba ehwa, ba tsošetšwa go yo phela legodimong. (Kutollo 5:10) Ga e sa le go tloga nakong ya baapostola, Jehofa o be a dutše a kgetha Bakriste ba botegago gore e be karolo ya dikgoši tšeo tše 144 000.
10. Jehofa o ile a bontšha bjang lerato ka go rulaganya gore Jesu le ba 144 000 ba tle ba buše batho?
10 Jehofa o re rata kudu moo a ilego a rulaganya gore batho ba itšego ba tle ba buše le Jesu. Jesu o tla re buša gabotse ka gobane o a re kwešiša. O a tseba gore go bjang go ba motho le go tlaišega. Paulo o itše Jesu o re “kwela bohloko bofokoding bja rena” le gona o “[lekilwe] ka ditsela tšohle go swana le rena.” (Baheberu 4:15; 5:8) Batho ba ba 144 000 le bona ba a tseba gore go bjang go ba motho. Le gona ba ile ba tlaišwa ke go se phethagale le go babja. Ka gona re ka kgodišega gore Jesu le ba 144 000 ba ka se kwešiše feela kamoo re ikwago ka gona eupša ba tla kwešiša le mathata ao re lebeletšanago le ona.
MMUŠO WA MODIMO O TLO DIRA ENG?
11. Ke ka baka la’ng Jesu a ile a ruta barutiwa ba gagwe go rapelela gore thato ya Modimo e direge legodimong?
11 Jesu o ile a ruta barutiwa ba gagwe go rapelela gore thato ya Modimo e direge legodimong. Ka baka la’ng? Go Kgaolo 3 re ithutile gore Sathane Diabolo o ile a rabela go Jehofa. Ka morago ga gore Sathane a rabele, Jehofa o ile a dumelela yena le barongwa bao ba sa botegego, goba batemona, gore ba dule legodimong ka nakwana. Ka gona ga se barongwa ka moka kua legodimong bao ba bego ba dira thato ya Modimo. Go Kgaolo 10, re tlo ithuta ka mo go oketšegilego ka Sathane le batemona.
12. Ke ditiragalo dife tše pedi tše bohlokwa tšeo di hlaloswago go Kutollo 12:10?
12 Beibele e hlalosa gore gateetee ka morago ga gore Jesu a bewe go ba Kgoši ya Mmušo wa Modimo, o be a tla lwa le Sathane. (Bala Kutollo 12:7-10.) Temana ya 10 e hlalosa ditiragalo tše pedi tše bohlokwa kudu. Ya pele ke ya gore Mmušo wa Modimo wo Kgoši ya wona e lego Jesu Kriste o thoma go buša gomme ya bobedi ke ya gore Sathane o lahlelwa lefaseng go tšwa legodimong. Re sa tlo ithuta kamoo ditiragalo tše di diragetšego ka gona.
13. Go ile gwa direga’ng legodimong ka morago ga gore Sathane a rakwe?
13 Beibele e hlalosa kamoo barongwa ba botegago ba ilego ba thaba ka gona ka morago ga gore Sathane le batemona ba gagwe ba rakwe legodimong. Re bala gore: “Thabang lena magodimo le bao le dulago go ona!” (Kutollo 12:12) Ga bjale kua legodimong go na le khutšo le botee ka gobane barongwa ka moka ba dira thato ya Modimo.
14. Ka ge Sathane a rakilwe legodimong, go direga’ng mo lefaseng?
14 Eupša bophelo mo lefaseng bo fapane kudu le bja kua legodimong. Dilo tše mpe di diragalela batho ka “gobane Diabolo o theogetše” lefaseng gomme o “galefile kudu, ka ge a tseba gore o na le nako e kopana.” (Kutollo 12:12) Sathane o galefile kudu. O rakilwe legodimong gomme o a tseba gore kgauswinyane o tlo fedišwa. O dira selo se sengwe le se sengwe se a ka se kgonago go baka mathata, dilo tše di kwešago bohloko le tlaišego lefaseng ka moka.
15. Morero wa Modimo ka lefase ke ofe?
15 Eupša morero wa Modimo ka lefase ga se wa fetoga. O sa dutše a nyaka gore batho ba phethagetšego ba phele ka mo go sa felego lefaseng la paradeise. (Psalme 37:29) Ka gona Mmušo wa Modimo o tlo dira bjang gore se se kgonege?
16, 17. Daniele 2:44 e re botša’ng ka Mmušo wa Modimo?
16 Boporofeta bjo bo lego go Daniele 2:44 bo re: “Mehleng ya dikgoši tšeo Modimo wa legodimo o tla hloma mmušo wo o ka se kego wa fedišwa. Mmušo woo o ka se ke wa fetišetšwa go batho ba bangwe. O tla pšhatlaganya mebušo ye ka moka wa e fediša gomme wona o tla ema go iša mehleng ya neng le neng.” Boporofeta bjo bo re ruta’ng ka Mmušo wa Modimo?
17 Sa pele, bo re ruta gore Mmušo wa Modimo o tlo thoma go buša “mehleng ya dikgoši tšeo.” Se se bolela gore mebušo e mengwe e tla ba e sa le gona mo lefaseng ge Mmušo wa Modimo o thoma go buša. Sa bobedi, bo re ruta gore Mmušo wa Modimo o tlo buša ka mo go sa felego gomme wa se tšeelwe legato ke mmušo o mongwe. Sa boraro, go tla ba le ntwa magareng ga Mmušo wa Modimo le mebušo ya lefase le. Mmušo wa Modimo o tlo fenya gomme ya ba wona feela o bušago lefaseng ka moka. Mafelelong batho ba tla ba le mmušo o mokaonekaone wo o sa kago wa ba gona.
18. Ntwa ya makgaolakgang ya magareng ga Mmušo wa Modimo le mebušo ya lefase le e bitšwa’ng?
18 Ke bjang Mmušo wa Modimo o tlo go tšeela mebušo ka moka ya lefase legato? Pele ga ntwa ya makgaolakgang yeo e bitšwago Haramagedone, batemona ba tla lahletša “dikgoši tša lefase ka moka go di rapela ntweng ya letšatši le legolo la Modimo Ramatlaohle.” Ee, mebušo ya batho e tla lwa le Mmušo wa Modimo.
19, 20. Ke ka baka la’ng re hloka Mmušo wa Modimo gore o buše lefase ka moka?
19 Ke ka baka la’ng re hloka Mmušo wa Modimo? Ka boripana, go na le mabaka a mararo. Lebaka la pele ke gore re badiradibe, ka gona re a babja le go hwa. Eupša Beibele e re ka tlase ga Mmušo wa Modimo re tlo phela ka mo go sa felego. Ge e le gabotse, Johane 3:16 e re: “Modimo o ratile lefase kudu mo a ilego a gafa Morwa wa gagwe yo a tswetšwego a nnoši gore yo mongwe le yo mongwe yo a dumelago go yena a se ke a fedišwa, eupša a be le bophelo bjo bo sa felego.”
20 Lebaka la bobedi ke gore re phela le batho ba babe. Ba bantši ba bolela maaka, ga ba botege e bile ga ba na boitshwaro. Ga go na se re ka se dirago gore re ba fediše mo lefaseng, eupša Modimo yena o tla ba fediša. Batho bao ba tšwelago pele ba dira dilo tše mpe ba tla fedišwa ntweng ya Haramagedone. (Bala Psalme 37:10.) Lebaka la boraro ke gore mebušo ya batho e be e dutše e sa kgone go kgotsofatša dinyakwa tša batho, e le sehlogo e bile e sa botege. Ga e na taba le go thuša batho gore ba kwe Modimo. Beibele e re “motho [o] buša yo mongwe gore a mo gobatše.”
21. Mmušo wa Modimo o tlo kgonthišetša bjang gore thato ya Modimo e a direga mo lefaseng?
21 Ka morago ga ntwa ya Haramagedone, Mmušo wa Modimo o tlo kgonthišetša gore thato ya Modimo e a direga mo lefaseng. Ka mohlala, Mmušo woo o tla fediša Sathane le batemona ba gagwe. (Kutollo 20:1-3) Mafelelong, ga go na motho yo a tlago go babja goba go hwa. Ka baka la sehlabelo sa Jesu sa topollo, batho ka moka bao ba botegago ba tla phela ka mo go sa felego Paradeiseng. (Kutollo 22:1-3) Mmušo wa Modimo o tla kgethagatša leina la gagwe. Se se ra go re’ng? Se ra gore ge Mmušo wa Modimo o tla be o buša mo lefaseng, batho ka moka ba tla tumiša leina la Jehofa.
JESU O BILE KGOŠI NENG?
22. Re tseba bjang gore Jesu ga se a thoma go ba Kgoši ge a be a le mo lefaseng goba gateetee ka morago ga gore a tsošwe?
22 Jesu o rutile barutiwa ba gagwe go rapela ka gore: “Mmušo wa gago a o tle.” Ka gona go be go le molaleng gore Mmušo wa Modimo o be o tla tla nakong e tlago. Jehofa o be a tla thoma pele ka go hloma Mmušo wa gagwe gomme a bea Jesu go ba Kgoši ya wona. Na Jesu o ile a bewa go ba Kgoši gateetee ka morago ga gore a boele legodimong? Aowa, o ile a swanelwa ke go leta. Nakwana ka morago ga gore Jesu a tsošwe, Petro le Paulo ba ile ba bolela se gabotse ge ba be ba hlalosa gore boporofeta bjo bo lego go Psalme 110:1 bo šupa go Jesu. Boporofeteng bjo, Jehofa o re: “Dula ka letsogong la ka la le letona, go fihla ke bea manaba a gago e le bogato bja dinao tša gago.” (Ditiro 2:32-35; Baheberu 10:12, 13) Jesu o be a tla swanelwa ke go leta nako e kaaka’ng pele Jehofa a ka mmea gore e be Kgoši?
Mmušo wa Modimo o tla kgonthišetša gore thato ya Modimo e a direga mo lefaseng
23. (a) Jesu o thomile neng go buša e le Kgoši ya Mmušo wa Modimo? (b) Re tlo ithuta’ng kgaolong e latelago?
23 Mengwaga e mentši pele ga 1914, sehlopha sa Bakriste ba botegago se be se kwešiša gore woo e be e tla ba ngwaga o bohlokwa wa go phethagala ga boporofeta bja Beibele. Ga e sa le go tloga ka 1914, ditiragalo tša lefase di hlatsetše gore ba be ba nepile. Jesu o thomile go buša e le Kgoši ka wona ngwaga woo. (Psalme 110:2) Gateetee ka morago ga moo, Sathane o ile a lahlelwa lefaseng, gomme ga bjale “o na le nako e kopana.” (Kutollo 12:12) Kgaolong e latelago, re tlo bona bohlatse bjo bo oketšegilego bjo bo bontšhago gore re phela yona nakong yeo e kopana. Re tlo ithuta le gore kgauswinyane Mmušo wa Modimo o tla kgonthišetša gore thato ya Modimo e a direga mo lefaseng.
Ithute ka mo go oketšegilego
Mmušo wa Modimo o Phala Mebušo Yohle
Bala kamoo Mmušo wa Modimo o bapišwago le dipušo tša batho.


text:
Na o Latswitše Senkgwa sa Bophelo?
BAO ba bonago lefelo ba be ba swerwe ke tlala. Go etela lefelo la histori la motse wa bogologolo wa Betlelehema go be go ba dirile gore ba dume dijo le gona ba be ba duma go ja dijo feela tše di tlwaelegilego. Yo mongwe wa bona o ile a bona lebenkele la go jela leo le bego le rekiša falafel—senkgwa sa pita seo se tsentšwego dinawa tše bose kudu, ditamati, dieie le merogo e mengwe. Go ja senkgwa seo se sebose go ile gwa ba fa matla a gore ba tšwele pele ka leeto.
Batho ba ba go tlo bona lefelo ba be ba sa tsebe gore go ja senkgwa seo sa pita ka letšatši leo e be e le tiragalo e kgahlišago kudu ya histori yeo e sa kago ya direga go ba bantši. Leina Betlelehema le bolela “Ngwako wa Senkgwa,” gomme senkgwa se be se apewa lefelong leo ka nywaga e diketekete. (Ruthe 1:22; 2:14) Lehono senkgwa sa pita ke se sengwe sa dinkgwa tše di tlwaelegilego kudu kua Betlelehema.
Moo e ka bago nywaga e dikete tše nne e fetilego, kgauswi le borwa bja Betlelehema, mosadi wa Aborahama e lego Sara o ile a ‘apea dinkgwa’ go fepa baeng ba bararo bao a bego a sa ba letela. (Genesi 18:6) “Bupi bja mathume” bjo Sara a ilego a bo diriša bo ka ba bo be bo dirilwe ka korong ya emmer goba ka garase. Sara o be a swanetše go apea senkgwa se kapejana e bile go ka direga gore o ile a se apea maswikeng a go fiša.—1 Dikgoši 19:6.
Lapa la Aborahama le be le ikapeela senkgwa, go etša ge pego ye e bontšha. Ka ge Sara le bahlanka ba gagwe ba be ba phela bophelo bja go huduga gantši, ba be ba ka se apee senkgwa ka dibešong tšeo ka tlwaelo di bego di dirišwa kua Uri, motseng wa gabo. O ile a apea senkgwa ka bupi bja mathume bjo bo dirilwego ka mabele a tikologong yeo. Wo e be e le mošomo o thata woo o bego o dirwa ka tšhilo mohlomongwe le lehudu le mose.
Nywaga e makgolo a mane ka morago, Molao wa Moshe o ile wa laela gore motho ga se a swanela go tšeelwa tšhilo e le seswareledi ka ge e be e le “mokgwa wa motho yoo wa go iphediša.” (Doiteronomio 24:6) Modimo o be a lebelela tšhilo e le selo sa bohlokwa ka gobane ka ntle le yona lapa le be le ka se kgone go itirela senkgwa sa letšatši.—Bona lepokisi leo le rego “ Go Šila le go Apea Senkgwa Letšatši le Letšatši Mehleng ya Beibele.”
SENKGWA SEO SE FEPAGO PELO YA MOTHO
Mangwalo a bolela ka senkgwa ka makga a e ka bago a 350, le gona bangwadi ba Beibele ba be ba fela ba diriša senkgwa e le lehlalosetšagotee la dijo. Jesu o bontšhitše gore bao ba hlankelago Modimo ba ka rapela ka kgodišego gore: “Re nee lehono dijo tša rena tša letšatši le.” (Mateo 6:11) Jesu mo o bontšha gore re ka holofela gore Modimo o tla re nea dinyakwa tša rena tša letšatši le letšatši.—Psalme 37:25.
Lega go le bjalo, go na le selo se sengwe sa bohlokwa kudu go feta dijo. Jesu o itše: “Motho a ka se phele ka senkgwa feela, eupša o tla phela le ka polelo e nngwe le e nngwe e tšwago molomong wa Jehofa.” (Mateo 4:4) Mantšu a gagwe a be a bolela ka nako yeo Baisiraele ba bego ba ithekgile ka mo go feletšego ka Modimo gore a ba hlokomele. Se se thomile gateetee ge Baisiraele ba se na go tloga Egipita. Go be go šetše go fetile mo e ka bago kgwedi ga e sa le go tloga mola ba tsenago Leganateng la Sinai gomme ba be ba thoma go felelwa ke dijo. Ka ge ba be ba tšhošitšwe ke go bolawa ke tlala lešokeng leo le omilego, ba ile ba thoma go ngongorega o šoro ka gore: ‘Re be re eja senkgwa re khora’ kua Egipita.—Ekisodo 16:1-3.
Ga go pelaelo gore senkgwa sa Egipita se be se le bose. Mehleng ya Moshe, ditsebi tša go apea dinkgwa di be di nea Baegipita dinkgwa le dikuku tše dintši tše di sa swanego. Eupša Jehofa o be a sa ikemišetša go tlogela batho ba gagwe ba se na senkgwa sa mohuta le ge e le ofe. O ile a holofetša gore: “Bjale ke le nešetša senkgwa go tšwa magodimong.” Go etša ge a holofeditše, senkgwa se se tšwago legodimong se be se ena mesong, e lego “mafoforana a manyenyane” ao a bego a swana le phoka goba šobane. Ge ba bona senkgwa se la mathomo, Baisiraele ba ile ba botšiša gore: “Ke eng tše?” Moshe o ile a ba botša gore: “Ke senkgwa seo Jehofa a le neilego sona gore e be dijo tša lena.” Ba ile ba se bitša manna, * gomme ba ile ba tšwela pele ba eja senkgwa se ka nywaga e latelago e 40.—Ekisodo 16:4, 13-15, 31.
Go ka direga gore mathomong Baisiraele ba ile ba kgahlwa ke mohlolo wa manna. Tatso ya wona e be e le bjalo ka “dinkgwa tše di nago le dinose,” e bile e le a mantši bakeng sa batho ka moka. (Ekisodo 16:18) Eupša ge nako e dutše eya, ba ile ba thoma go gopola dijo tša mehutahuta tšeo ba bego ba di ja kua Egipita. Ba ile ba ngongorega ka gore: “Mahlo a rena ga a bone selo ge e se manna feela.” (Numeri 11:6) Ka morago ba ngongorega o šoro ba re: “Meoya ya rena e hlaswa senkgwa se seo se nyatšegago.” (Numeri 21:5) “Senkgwa se se tšwago legodimong” se ile sa thoma go se sa ba tsefela gomme sa ba tlapela.—Psalme 105:40.
SENKGWA SA BOPHELO
Go molaleng gore go swana le dilo tše dingwe, senkgwa le sona se ka tšeelwa fase gabonolo. Eupša Beibele e bolela ka senkgwa se sengwe se se kgethegilego kudu seo se sa swanelago go tšeelwa fase. Senkgwa se, seo Jesu a se swantšhitšego le manna ao Baisiraele ba sa kago ba bontšha tebogo ya ona, se ka re hola ka mo go sa felego.
Jesu o boditše batheetši ba gagwe gore: “Ke nna senkgwa sa bophelo. Borakgolokhukhu ba lena ba jele manna lešokeng, eupša ba hwa. Se ke senkgwa se se theogilego legodimong, e le gore motho le ge e le ofe a se je gomme a se hwe. Ke nna senkgwa se se phelago se se theogilego legodimong; ge e ba motho le ge e le ofe a eja senkgwa se o tla phela ka mo go sa felego; ruri senkgwa seo ke tlago go se nea ke nama ya ka yeo ke e neago bakeng sa bophelo bja lefase.”—Johane 6:48-51.
Bontši bja batheetši ba Jesu ga se ba ka ba kwešiša seswantšho seo a se dirišitšego ge a be a bolela ka “senkgwa” le “nama.” Lega go le bjalo, seswantšho se se be se tloga se swanela. Senkgwa sa kgonthe se be se fepa Bajuda letšatši le letšatši, go etša ge manna a ile a fepa Baisiraele ka nywaga e 40 lešokeng. Le ge manna e be e le mpho e tšwago go Modimo, a be a sa nee batho bophelo bjo bo sa felego. Ka lehlakoreng le lengwe, sehlabelo sa Jesu se nea moputso o bjalo go bao ba dumelago go yena. Ka kgonthe ke yena “senkgwa sa bophelo.”
Mohlomongwe ge o swerwe ke tlala, o nyaka senkgwanyana. Le gona o ka leboga Modimo ka go go nea “senkgwa [sa gago] sa letšatši le letšatši.” (Mateo 6:11, The New English Bible) Ge re ipshina ka dijo tše di rothišago mare, anke re se lebale bohlokwa bja “senkgwa sa bophelo,” Jesu Kriste.
Re ka bontšha bjang gore ka go fapana le Baisiraele ba mehleng ya Moshe bao ba se nago tebogo, rena ga re tšeele fase senkgwa se se bohlokwa? Jesu o itše: “Ge e ba le nthata, le tla boloka ditaelo tša ka.” (Johane 14:15) Ka go latela ditaelo tša Jesu, re na le tebelelo ya go ja senkgwa seo se tla re thabišago ka mo go sa felego.—Doiteronomio 12:7.
^ ser. 10 Lentšu “manna” le ka ba le etšwa lentšung la Seheberu e lego “man hu’?” leo le bolelago gore “ke eng tše?”


text:
NA BO HLAMILWE?
Bokgoni bja Mmele wa Motho bja go Fodiša Dintho
GARE ga megato e mentši yeo e dirago gore motho a kgone go phela, go na le bokgoni bja mmele bja go fodiša dintho le go mpshafatša tlhalenama yeo e senyegilego. Mogato wo o thoma gateetee ge motho a se na go gobala.
Ela hloko: Mogato wa go fola o kgonega ka baka la ditsela tše dintši tšeo di raraganego tša go šoma ga disele:
Di-platelet di kgomarela ditlhalenameng tšeo di dikologilego ntho, tša kgahliša madi gomme tša tswalela methapo ya madi yeo e gobetšego.
Go ruruga go šireletša ntho gore e se tsenwe ke ditwatši gomme gwa tloša “ditšhila” tše di bakwago ke go gobala.
Ka matšatši a sego kae, mmele o thoma go aga tlhalenama e mpsha legatong la yeo e gobetšego, wa hunyetša ntho ke moka wa fodiša methapo yeo e senyegilego.
Mafelelong, tlhalenama ya lebading e bopa lefsa karolo yeo e gobetšego le go e tiiša.
Banyakišiši ba hlama dipolasitiki tšeo di kgonago go itokiša ge di senyega, e le ge ba tutueditšwe ke taba ya go kgahla ga madi. Didirišwa tše bjalo tša go impshafatša di tsentšwe diphaephe tše pedi tšeo di bapilego tšeo di nago le dikhemikhale tšeo di “tšhologago” ge polasitiki e senyega ka tsela le ge e le efe. Ge dikhemikhale tšeo tše pedi di tswakana, di bopa gel yeo e phatlalalago mafelong ao a senyegilego, ya tswalela go kgeiga le mašoba. Ge gel yeo e omelela, e bopa selo seo se dirago gore polasitiki e tie go swana le mathomong. Monyakišiši yo mongwe o dumela gore mokgwa wo wa go impshafatša wo o hlangwago ga bjale go ka thwe o re gopotša selo sa tlhago seo se šetšego se le gona.
O nagana eng? Na bokgoni bja mmele bja go fodiša dintho bo bile gona ka tlhagelelo? Goba na bo hlamilwe?


text:
Thuto 5
Morero wa Modimo ka Lefase ke Ofe?
1. Ke ka baka la eng Modimo a ile a bopa lefase?
Jehofa o neile banna le basadi lefase. Ke legae la rena. Ka baka leo, batho ba babedi ba pele, Adama le Efa, ba be ba se ba bopelwa go dula legodimong—Modimo o be a šetše a hlotše barongwa gore ba dule legodimong. (Jobo 38:4, 7) Go e na le moo, Modimo o ile a tšea motho wa pele a mmea paradeiseng e kgahlišago yeo e bitšwago serapa sa Edene. (Genesi 2:15-17) Jehofa o ile a mo nea tebelelo ya go phela ka mo go sa felego lefaseng gotee le ditlogolwana tša gagwe tša ka moso.
Mathomong, serapa sa Edene ke sona feela e bego e le paradeise. Batho ba babedi ba pele ba be ba swanetše go tlatša lefase ka bana ba bona. Ge nako e dutše e eya, ba be ba tla fenya lefase ka moka gomme ba le dira paradeise. (Genesi 1:28) Lefase ka bolona le ka se tsoge le fedišitšwe. Le tla dula e le legae la batho.
2. Ke ka baka la eng lefase e se paradeise gona bjale?
Adama le Efa ba ile ba se kwe Modimo, ka baka leo Jehofa o ile a ba raka moo serapeng. Paradeise e ile ya lahlega, gomme ga go motho yo a ilego a atlega go e tsošološa. Beibele e re: “Lefase lona le gafetšwe seatleng sa yo kgopo.”—Jobo 9:24.
Na Jehofa o lebetše morero wa gagwe wa mathomong ka batho? Aowa! Ke Ramatlaohle. A ka se tsoge a paletšwe. (Jesaya 45:18) O tla tsošološa moloko wa batho gore o be ka mokgwa woo a bego a o rerile mathomong.
3. Paradeise e tla tsošološwa bjang?
Paradeise e tla tsošološwa lefaseng nakong ya ge Jesu a buša bjalo ka Kgoši yeo e beilwego ke Modimo. Ntweng yeo e bitšwago Haramagedone, Jesu o tla etelela pele barongwa ba Modimo gomme ba fediša bohle bao ba ganetšago Modimo. Ke moka Jesu o tla golega Sathane nywaga e 1 000. Batho ba Modimo ba tla phologa phedišo ka gobane Jesu o tla ba hlahla le go ba šireletša. Ba tla thabela bophelo bjo bo sa felego Paradeiseng mo lefaseng.
4. Tlaišego e tla fela neng?
Modimo o tla fediša bobe neng lefaseng? Jesu o ile a nea “pontšho” ya go bontšha ge bofelo bo le kgauswi. Maemo a gona bjale a lefase a bontšha gore batho ba kotsing le gore ga bjale re phela mehleng “ya bofelo bja tshepedišo ya dilo.”
Jesu o tla fediša tlaišego ka moka nakong ya nywaga e 1 000 ya ge a buša lefase a le legodimong. (Jesaya 9:6, 7; 11:9) Ka ntle le go hlankela e le Kgoši, Jesu o tla hlankela e le Moperisita yo a Phagamego gomme a phumola dibe tša bao ba ratago Modimo. Ka gona, Modimo o tla fediša bolwetši, botšofadi le lehu a diriša Jesu.
5. Ke bomang bao ba tlago go phela Paradeiseng ya nakong e tlago?
Batho bao ba kwago Modimo ba tla phela Paradeiseng. (1 Johane 2:17) Jesu o ile a romela balatedi ba gagwe gore ba tsome batho ba boleta gomme ba ba rute kamoo ba ka amogelwago ke Modimo ka gona. Lehono, Jehofa o lokišetša batho lefaseng ka bophara gore ba tle ba phele Paradeiseng mo lefaseng nakong e tlago. (Tsefanya 2:3) Batho Diholong tša Mmušo tša Dihlatse tša Jehofa ba ithuta go ba banna ba bakaone le botate ba bakaone le go ba basadi ba bakaone le bomma ba bakaone. Bana le batswadi ba rapela gotee le go ithuta kamoo ba ka holwago ka gona ke ditaba tše dibotse.
Ithute ka mo go oketšegilego
Morero wa Modimo ka Lefase ke Ofe?
Na morero wa Modimo ka lefase o tla ka wa phethagala? Ge e ba go le bjalo o tla phethagala neng?


text:
Tsogo ya Bahu ke Eng?
Karabo ya Beibele
Ka Beibeleng, lentšu leo le fetoletšwego e le “tsogo ya bahu” le tšwa lentšung la Segerika la a·na′sta·sis, leo le bolelago “go tsošwa” goba “go emelela gape.” Motho yo a tsošwago o tsošwa bahung gomme a bušetšwa bophelong gore a be boemong bjoo a bego a le go bjona peleng.—1 Bakorinthe 15:12, 13.
Le ge lentšu “tsogo ya bahu” le sa tšwelele ka Mangwalong a Seheberu, ao gantši a bitšwago Testamente ya Kgale, thuto ye e a tšwelela Mangwalong ao. Ka mohlala, ge Modimo a be a bolela ka moporofeta Hosea, o holofeditše gore: “Ke tla ba hlakodiša seatleng sa Bodulabahu; ke tla ba lopolla lehung.”—Hosea 13:14; Jobo 14:13-15; Jesaya 26:19; Daniele 12:2, 13.
Batho ba tla tsošetšwa kae? Batho ba bangwe ba tla tsošetšwa go phela legodimong gore ba buše e le dikgoši le Kriste. (2 Bakorinthe 5:1; Kutollo 5:9, 10) Beibele e bitša tsogo ye gore ke “tsogo ya pele,” gomme polelwana yeo e ra gore go na le tsogo e nngwe yeo e tlago go latela. (Kutollo 20:6; Bafilipi 3:11) Tsogong ye ya mafelelo, batho ba tla tsošetšwa bophelong mo lefaseng, e lego moo ba bantši bao ba tlago go tsošwa ba tlago go phela gona.—Psalme 37:29.
Batho ba tla tsošwa bjang bahung? Modimo o neile Jesu matla a go tsoša bahu. (Johane 11:25) Jesu o tla tsošetša “bohle bao ba lego mabitleng” bophelong, yo mongwe le yo mongwe a ena le dika tšeo di mo hlaolago, semelo le dikgopolo. (Johane 5:28, 29) Bao ba tsošetšwago legodimong ba hwetša mmele wa moya, mola bao ba tsošetšwago lefaseng bona ba hwetša mmele wa nama o phetšego gabotse kudu.—Jesaya 33:24; 35:5, 6; 1 Bakorinthe 15:42-44, 50.
Ke bomang bao ba tlago go tsošwa bahung? Beibele e re “go tla ba le tsogo ya ba lokilego gotee le ba sa lokago.” (Ditiro 24:15) Ba lokilego ba akaretša batho ba botegago ba bjalo ka Noa, Sara le Aborahama. (Genesi 6:9; Baheberu 11:11; Jakobo 2:21) Ba sa lokago ba akaretša bao ba paletšwego ke go phela ka melao ya Modimo e le ka baka la ge ba sa ka ba hwetša sebaka sa go ithuta yona le go e latela.
Lega go le bjalo, bao e bago ba kgopo kudu moo go se sa nago le kholofelo ya gore ba ka fetoga ba ka se tsošwe bahung. Ge batho ba bjalo ba ehwa, ba hwela sa ruri, ga ba sa na kholofelo ya go phela gape.—Mateo 23:33; Baheberu 10:26, 27.
Tsogo ya bahu e tla direga neng? Beibele e boletše e sa le pele gore go tsošetšwa legodimong go be go tla direga nakong ya go ba gona ga Kriste, moo go thomilego ka 1914. (1 Bakorinthe 15:21-23) Go tsošetšwa mo lefaseng go tla direga nakong ya Pušo ya Jesu Kriste ya Mengwaga e Sekete ge lefase le tla be le fetošwa gore e be paradeise.—Luka 23:43; Kutollo 20:6, 12, 13.
Ke ka baka la’ng go kwagala go dumela gore bahu ba tla tsošwa? Beibele e bolela ka dipego tše senyane tša batho bao ba tsošitšwego bahung, yeo e nngwe le e nngwe ya tšona e nago le dihlatse tšeo di bonego ka mahlo. (1 Dikgoši 17:17-24; 2 Dikgoši 4:32-37; 13:20, 21; Luka 7:11-17; 8:40-56; Johane 11:38-44; Ditiro 9:36-42; 20:7-12; 1 Bakorinthe 15:3-6) Taba ya gore Jesu o ile a tsoša Latsaro bahung e makatša kudu ka ge Latsaro a be a na le matšatši a mane a hwile le gona Jesu o dirile mohlolo wo pele ga lešaba la batho. (Johane 11:39, 42) Gaešita le baganetši ba Jesu ba be ba ka se kgone go ganetša taba ye, ka gona ba ile ba loga leano la go bolaya Jesu le Latsaro.—Johane 11:47, 53; 12:9-11.
Beibele e bontšha gore Modimo o na le bokgoni bja go tsoša bahu e bile o kganyoga go dira bjalo. Ka kgopolong ya gagwe e se nago magomo, o boloka pego ya motho yo mongwe le yo mongwe yo a tlago go mo tsoša bahung ka matla a gagwe a magolo. (Jobo 37:23; Mateo 10:30; Luka 20:37, 38) Modimo o kgona go tsoša bahu e bile o nyaka go dira bjalo! Ge Beibele e hlalosa tsela yeo Modimo a ikwago ka yona ka tsogo ya bahu ya nakong e tlago, e re : “O tla hlologela modiro wa diatla tša gago.”—Jobo 14:15.
Dikgopolo tše di fošagetšego mabapi le tsogo ya bahu
Maaka: Tsogo ya bahu ke go kopanywa gape ga moya le mmele.
Therešo: Beibele e ruta gore moya (soul) ke motho, e sego karolo e itšego ya motho yeo e phologago lehu. (Genesi 2:7; Hesekiele 18:4) Motho yo a tsošwago bahung ga a kopanywe gape le moya wa gagwe; eupša o bopša lefsa e le moya o phelago.
Maaka: Batho ba bangwe ba a tsošwa ke moka ba fedišwa gateetee.
Therešo: Beibele e re “bao ba tlwaetšego go dira dilo tše mpe” ba “tla tsogela kahlolo.” (Johane 5:29) Lega go le bjalo, kahlolo ye e theilwe go seo ba tla se dirago ka morago ga gore ba tsošwe bahung, e sego pele ga moo. Jesu o itše: “Bahu ba tla kwa lentšu la Morwa wa Modimo gomme bao ba le kwelego ba tla phela.” (Johane 5:25) Maina a bao ba ‘kwago’ dilo tšeo ba ithutago tšona ka morago ga go tsošwa bahung a tla ngwalwa “[lengwalong] la go phuthwa la bophelo.”—Kutollo 20:12, 13.
Maaka: Ge motho a tsošwa bahung, o hwetša wona mmele wola a bego a na le wona pele a ehwa.
Therešo: Ka morago ga lehu, mmele wa motho o a bola.—Mmoledi 3:19, 20.
Ithute ka mo go oketšegilego
Kholofelo ya Kgonthe Bakeng sa Baratiwa ba Gago ba ba Hwilego
Na o hlokofaletše ke motho yo o mo ratago? Na go a kgonega go ba bona gape? Ithute seo Beibele e se bolelago ka tsogo.


text:
BEIBELE E FETOŠA MAPHELO
Ke be ke sa Thabišwe ke Tsela Yeo ke Bego ke Phela ka Yona
Dmitry o ile a thušwa go fetola tsela ya gagwe ya bophelo gomme a hwetša lethabo la kgonthe.
Ithute ka mo go oketšegilego
Morero wa Bophelo ke Ofe?
Na o kile wa ipotšiša gore: ‘Morero wa bophelo ke ofe?’ Ithute kamoo Beibele e arabago potšišo yeo.
Morero wa Modimo ka Lefase ke Ofe?
Beibele e hlalosa lebaka leo Modimo a bopilego lefase, tlaišego e tla fela neng, gomme bokamoso ke bofe ka lefase le bao ba dulago go lona.
Seo Beibele e se Bolelago ka Bjala
Ithute gore ke melao efe ya motheo ya Beibele yeo e ka go thušago go ba le pono le lekalekanego ka bjala.


text:
Kamoo Poroutšha ye e ka go Holago ka Gona
Poroutšha ye e tla go thuša go thabela go ithuta ka go lebanya go tšwa Lentšung la Modimo, Beibele. Ditšhupetšo tšeo di lego mafelelong a serapa se sengwe le se sengwe di bontšha moo o ka balago dikarabo tša dipotšišo tšeo di lego ka mongwalo o mokoto, ka Beibeleng ya gago.
Ge o dutše o bala ditemana tša Beibele, leka go bona kamoo di arabago dipotšišo tše ka gona. Yo mongwe wa Dihlatse tša Jehofa a ka thabela go go thuša go kwešiša seo se bolelwago ke Mangwalo.
Tlhokomedišo: Dikgatišo ka moka tšeo go bolelwago ka tšona ka poroutšheng ye di gatišitšwe ke Dihlatse tša Jehofa.
Ithute ka mo go oketšegilego
Ke Eng Seo se Diregago Thutong ya Beibele?
Lefaseng ka bophara, Dihlatse tša Jehofa di tsebega ka go etela batho magaeng a bona go ba swarela thuto ya mahala ya Beibele. Bona kamoo e swarwago ka gona.


text:
Poledišano le Moagišani
Na Modimo o Otla Batho Mollong wa Dihele?
DIHLATSE TŠA JEHOFA di thabela go ahlaahla Beibele le baagišani ba tšona. Na o na le potšišo e itšego ya Beibele yeo e lego kgale o ipotšiša yona? Na o ipotšiša dipotšišo mabapi le ditumelo goba ditiro le ge e le dife tša bodumedi tša Dihlatse tša Jehofa? Ge e ba go le bjalo, o se ke wa dikadika go bolela ka taba yeo nakong e tlago ge o kopana le Hlatse. E tla thabela go boledišana le wena ka ditaba tše bjalo.
Se se latelago ke mohuta wa poledišano yeo Dihlatse tša Jehofa di ka bago le yona le moagišani. A re tšeeng gore Hlatse yeo e bitšwago Malose e etetše legaeng la monna yo a bitšwago Matome.
Na Modimo o tla Otla Batho ba Kgopo?
Malose: Ke thabela go go bona gape, Matome.
Matome: Le nna ke thabela go go bona.
Malose: Ke be ke dutše ke nagana ka selo se itšego seo o ilego wa se bolela ge ke be ke le mo nakong e fetilego.
Matome: Ke itše’ng?
Malose: O boletše gore o ile wa makala ge o be o ekwa gore Dihlatse tša Jehofa ga di dumele thuto ya mollo wa dihele.
Matome: Ee, seo se ile sa mmakatša. E bile go bolela therešo, ke thatafalelwa ke go amogela gore ga le e dumele.
Malose: Ke leboga ge o mpoditše seo. Ka mehla ke kgahlwa ke go kwa dipono tša batho ba bangwe. Ka ge batho ba ena le dipono tše dintši ka thuto ya mollo wa dihele, na nka go kgopela gore o hlalose gore o dumela eng ka yona?
Matome: Go ba gona, ke kgale ke dumela gore batho ba babe kudu ba ya diheleng ge ba ehwa le gore ba tlaišwa ka mo go sa felego.
Malose: Yeo ke pono e tlwaelegilego. E re ke botšiše gore na o kile wa diragalelwa ke dilo tše mpe bophelong bja gago?
Matome: Ee. Kgaetšedi’aka o ile a bolawa nywageng e mehlano e fetilego.
Malose: Ke manyami kudu go kwa seo. O swanetše go ba o mo gopola e le ruri.
Matome: Ke a mo gopola. Ke nagana ka yena letšatši le letšatši.
Malose: Ke lemogile gore batho ba bangwe ba tloga ba rata taba ya mollo wa dihele ka gobane ba ile ba kwešwa bohloko ke ditiro tša batho ba kgopo. Go ba gona, batho ba se nago molato ba rata go bona batho ba babe ba otlelwa ditiro tša bona.
Matome: Go fo ba bjalo! Ke nyaka gore monna yo a bolailego kgaetšedi’aka a otlelwe seo a se dirilego lapa lešo.
Malose: Ruri go ikwa bjalo ke ga tlhago. Beibele e ruta gore Modimo le yena o galefa kudu ge batho ba se nago molato ba hlaselwa—gomme o holofetša gore o tla otla ba kgopo. Ela hloko seo se bolelwago go Jesaya 3:11, e rego: “Joo, motho yo kgopo! O kotsing, ka gobane o tla lefetšwa tšeo a di dirilego ka diatla tša gagwe.” Ka gona re ka kgodišega gore Modimo o tla otla batho ba kgopo.
Matome: Eupša seo se tla direga bjang ge e ba go se na mollo wa dihele, bjalo ka ge o bolela?
Malose: Yeo ke potšišo e botse. Ka boripana, karabo ke gore Modimo o otla ba kgopo ka phedišo ya ka mo go sa felego. Ela hloko seo se bolelwago ke Beibele mo go 2 Bathesalonika 1:9. Ke kgopela gore o bale temana yeo.
Matome: Go lokile. E re: “Bona ba ba tla welwa ke kotlo ya kahlolo ya tshenyego ya ka mo go sa felego yeo e tšwago pele ga Morena.”
Malose: Ka gona Matome, o a bona gore ga go na kholofelo ka batho ba kgopo ka gobane Modimo o ba otla ka lehu la ka mo go sa felego. Ga ba na kholofelo ya go phela nakong e tlago.
Matome: Ke bona seo se bolelwago ke temana ye, eupša seo ga se bonagale se lokile. Batho ka moka ba a hwa. Na batho ba kgopo kudu ga ba swanelwe ke kotlo e šoro?
Go Nyakega Eng Gore go Dirwe Toka?
Malose: Ke a bona gore o motho yo a tshwenyegilego ka toka.
Matome: Ke tloga ke tshwenyegile ka yona kudu.
Malose: Seo se a kgahliša. Therešo ke gore batho ba na le maikwelo a go lemoga se se nepagetšego le se se fošagetšego ka gobane Modimo o re bopile re ena le ona. Le yena o tshwenyegile kudu ka toka. Eupša ge baetapele ba bodumedi ba ruta gore Modimo o otla batho mollong wa dihele, ge e le gabotse ba dira gore Modimo a bonagale a se na toka e le ruri.
Matome: O ra gore’ng?
Malose: Anke ke go bontšhe mohlala. Na o tlwaetše pego ya Beibele ya Adama le Efa?
Matome: Ee. Modimo o be a ba boditše gore ba se ke ba ja seenywa sa sehlare se itšego, eupša ba ile ba se kwe.
Malose: O nepile. Anke re lebelele pego yeo ya Beibele gotee. E hwetšwa go Genesi 2:16, 17. Ditemana tšeo di re: “Jehofa Modimo a laela motho a re: ‘O ka ja wa ba wa kgotsofala ka se se tšwago sehlareng se sengwe le se sengwe sa mo serapeng. Eupša ge e le sehlare sa go tseba botse le bobe o se ke wa ja tša sona, gobane mohlang o ka jago tša sona o tla hwa lehu.’” Ka gona, Modimo o ile a re go be go tla direga’ng ge Adama a be a ka ja seenywa seo se ileditšwego?
Matome: O ile a re Adama o be a tla hwa.
Malose: O nepile. Nagana feela: Adama ka sebe sa gagwe o dirile gore batho ka moka ba belegwe e le badiradibe. * Le gona, gaešita le tabeng ye, na go na le seo Modimo a ilego a se bolela mabapi le go otlwa diheleng?
Matome: Aowa.
Malose: Eupša ge e ba Adama le Efa ba be ba le kotsing ya go tlaišwa ka mo go sa felego, na Modimo o be a ka se ba lemoše e sa le pele? Na go dira bjalo e be e ka se be go bontšha toka le lerato?
Matome: Nka re’alo.
Malose: Le gona, ela hloko seo Modimo a ilego a se botša Adama le Efa ka morago ga ge ba dirile sebe. Ke kgopela gore o bale Genesi 3:19.
Matome: Go lokile. E re: “O tla ja dijo ka kudumela ya sefahlego sa gago go fihlela o boela mmung, gobane o ntšhitšwe go wona. Gobane o lerole gomme o tla boela leroleng.”
Malose: Ke a leboga. Go ya ka mantšu a Modimo, Adama o be a tla ya kae ge a hwile?
Matome: O ile a re Adama o be a tla boela mmung.
Malose: O opile kgomo lenaka. Bjale, na o be o ka se dumele gore motho a ka boela feela lefelong leo a ilego a ba go lona?
Matome: Go bjalo.
Malose: Adama o be a le kae pele Modimo a mmopa?
Matome: O be a se gona.
Malose: O nepile. Le gona, o tla lemoga gore ga go na moo go bolelwago ka mollo wa dihele kahlolong ya Modimo. Na go be go tla ba go lokile gore Modimo a botše Adama gore o be a tla boela mmung woo a bego a tšwile go wona mola ge e le gabotse a be a eya mollong wa dihele?
Matome: Aowa, go tla ba go sa loka.
Na Diabolo o Phetha Thato ya Modimo?
Malose: Go na le selo se sengwe gape seo re ka se elago hloko ka thuto ya mollo wa dihele.
Matome: Ke’ng seo?
Malose: Go ba gona, ke mang yoo gantši batho ba rego ke yena a ikarabelago ka mollo wa dihele? Ke mang yo go thwego o otla batho bao ba lego diheleng?
Matome: Ke Diabolo.
Malose: Eupša Diabolo ke lenaba le legolo kudu la Modimo. Ge e ba Modimo a romela batho mollong wa dihele gore ba yo tlaišwa ke Diabolo, na seo se be se ka se bontšhe gore go na le tirišano magareng ga Modimo le Diabolo?
Matome: Hmm. Ga se ka ka ka e nagana ka tsela yeo.
Malose: Go dira mohlala ka taba ye—a ke re o tate?
Matome: Ee, ke na le morwa. O sa tšwa go fetša nywaga e 15.
Malose: Akanya morwa wa gago a rabela o šoro. O dira dilo tše dintši tšeo di go nyamišago. O be o tla dira’ng?
Matome: Ke be ke tla leka go mo phošolla.
Malose: Ga go pelaelo gore o be o tla leka gantši go mo thuša go boela tseleng.
Matome: Go fo ba bjalo.
Malose: A re re go sa šetšwe maiteko ka moka ao o a dirago, o gana go kwa seo o mmotšago sona. Mafelelong, o ka bona go se na seo o ka se dirago ge e se gore o mo otle ka tsela e itšego.
Matome: Ee.
Malose: Eupša go thwe’ng ge o be o ka hwetša gore monna yo kgopo o be a dutše a tutuetša morwa wa gago, a mo ruta go dira dilo tšeo tše mpe ka moka?
Matome: Ke be ke tla galefela monna yoo.
Malose: Bjale, ke tla thabela go kwa tlhaloso ya gago mo. Ge o tseba gore monna yoo yo kgopo wa boitshwaro bjo bo gobogilego o be a tutuetša morwa wa gago gore a se go kwe, na o be o ka kgopela monna yoo gore a go otlele ngwana wa gago?
Matome: Le gatee. Seo se be se ka se be le tlhaologanyo.
Malose: Ka gona, na ruri go a kwagala gore Modimo o be a ka kgopela Sathane Diabolo—yena yo a tutuetšago batho ba kgopo—gore a otle bona batho bao?
Matome: Aowa, ga ke nagane bjalo.
Malose: Ka baka lona leo, ge e ba Modimo a be a nyaka gore ba kgopo ba otlwe, Diabolo—lenaba le legolo kudu la Modimo—o be a ka dumelelana bjang le seo Modimo a se nyakago gomme a ba tlaiša?
Matome: Ga se ka ka ka e nagana ka tsela yeo!
Jehofa o tla Fediša Bokgopo ka Moka
Malose: Lega go le bjalo, kgonthišega gore Modimo o tla otla batho ba kgopo bao ba ganago go fetoga. Mohlomongwe re ka bala lengwalo la mafelelo leo le bontšhago ntlha ye gabotse. Lengwalo leo ke la Psalme 37:9. Ke kgopela gore o bale temana yeo.
Matome: Go lokile. E re: “Gobane badirabobe bona ba tla fedišwa, eupša bao ba holofetšego Jehofa ke bona bao e tlago go ba beng ba lefase.”
Malose: Ke a leboga. Na o bone gore Jehofa Modimo o tlo dira’ng ka ba babe?
Matome: Temana yeo e re Modimo o tlo ba fediša.
Malose: O nepile. Ka mantšu a mangwe, o tlo ba fedišetša sa ruri. Eupša batho ba lokilego—“bao ba holofetšego Jehofa”—ba tla thabela bophelo mo lefaseng ka mo go sa felego. Ke therešo gore se se ka dira gore o nagane ka dipotšišo tše itšego. Ka mohlala, ke ka baka la’ng Modimo a sa fo thibela batho go dira dilo tše mpe? Le gona ge e ba a rerile go otla batho ba kgopo, ke ka baka la’ng a se a hlwa a dira seo?
Matome: Tšeo ke dipotšišo tše di kgahlišago.
Malose: Mohlomongwe nka go bontšha dikarabo tše di tšwago ka Beibeleng ge re tlo boledišana nakong e tlago. *
Matome: Ke tla thabela seo.
^ ser. 35 Bona Baroma 5:12.
^ ser. 79 Bakeng sa tsebišo e oketšegilego, bona kgaolo 11 ya puku ya Ke Eng Seo ge e le Gabotse Beibele e se Rutago? yeo e gatišitšwego ke Dihlatse tša Jehofa.
Ithute ka mo go oketšegilego
Ke ka Baka La’ng Modimo a Dumelela Tlaišego?
Batho ba bantši ba nagana gore Modimo ke yena a bakago tlaišego. Wena o nagana’ng? Ithute ka seo Modimo a rego se re bakela tlaišego


text:
Dipotšišo tša Beibele di a Arabja
Letšatši la Kahlolo ke’ng?
Mehleng ya ge go ngwalwa Beibele, Modimo o be a diriša baahlodi go phološa batho ba gagwe ditirong tša go hloka toka. (Baahlodi 2:18) Beibele e hlalosa Letšatši la Kahlolo leo le tlago e le nako e thabišago yeo ka yona Jehofa, Moahlodi wa lefase ka moka, a tlago go phološa batho ditirong tša go hloka toka.—Bala Psalme 96:12, 13; Jesaya 26:9.
Modimo o kgethile Jesu go nea batho bao ba phelago gotee le ba hwilego toka. (Ditiro 10:42; 17:31) Batho ba bantši ba hwile ba sa tsebe Modimo. Letšatšing la Kahlolo, Jesu o tla bušetša batho ba bjalo bophelong e le gore ba tle ba tsebe Modimo wa therešo le go mo rata.—Bala Ditiro 24:15.
Ke ka baka la’ng Letšatši la Kahlolo le tla tšea nywaga e sekete?
Bahu ba tla tsošwa nakong ya nywaga e sekete. (Kutollo 20:4, 12) Ba tla nyaka nako ya go ithuta ka ditsela tša Modimo le go mo kwa. Go fapana le seo se tlwaelegilego, Beibele e bontšha gore batho ba tla ahlolwa motheong wa seo ba se dirago ka morago ga tsogo ya bona.—Bala Baroma 6:7.
Le gona Beibele e hlalosa letšatši la kahlolo leo le tla tlago go sa letelwa pele ga ge nako ya nywaga e sekete e ka thoma. Letšatši leo gape le bitšwa bofelo, bjalo ka ge bo ahlaahlwa dihlogong tša taba ya letlakala la ka ntle tša tokollo ye. Letšatšing leo, Modimo o tla fediša batho ka moka bao ba sa boifego Modimo bao e lego ba kgopo. (2 Petro 3:7) Ka gona, re swanetše go hlokomela gore re bontšhe gore re rata Modimo.—Bala 2 Petro 3:9, 13.


text:
KGAOLO 12
“Na Modimo o Hloka Toka?”
1. Re ka kgongwa bjang ke maemo a go hloka toka?
MOHLOLOGADI yo a tšofetšego o tšeelwa tšhelete yeo a ipoloketšego yona ka go hlalefetšwa. Lesea leo le sa kgonego go itirela selo le lahlwa ke motswadi yo a hlokago kwelobohloko. Monna o golegelwa bosenyi bjoo a sa bo dirago. O arabela bjang lelokelelong le la ditiragalo? Mohlomongwe e nngwe le e nngwe ya tšona e a go tshwenya, gomme e le ka mo go kwagalago. Rena batho re na le maikwelo a matla ka se se lokilego le se se fošagetšego. Ge go dirwa tiro ya go hloka toka, re a galefa. Re nyaka gore mohlaselwa a lefše gomme mosenyi a otlwe. Ge e ba se se sa direge, mo gongwe re ka ipotšiša gore: ‘Na Modimo o bona seo se diregago? Ke ka baka la’ng a sa gate mogato?’
2. Habakuku o ile a arabela bjang go hlokeng toka, gomme ke ka baka la’ng Jehofa a se a ka a mo solela se?
2 Go theoša le histori, bahlanka ba botegago ba Jehofa ba ile ba botšiša dipotšišo tše di swanago. Ka mohlala, moporofeta Habakuku o ile a rapela Modimo ka gore: “Ke ka baka la’ng o ntesa ke bogela go hloka toka mo go šoro gakaakaa? Ke ka baka la’ng o dumelela gore bošoro, go hloka molao, bosenyi le sehlogo di ate gohle?” (Habakuku 1:3, Contemporary English Version) Jehofa ga se a ka a sola Habakuku ka baka la go botšiša ga gagwe ka go lebanya, ka gobane ke Yena yo a tsentšego ka go batho yona kgopolo yeo ya toka. Ee, Jehofa o re šegofaditše ka tekanyo e nyenyane ya kwešišo ya gagwe e tseneletšego ya toka.
Jehofa o Hloile go Hloka Toka
3. Ke ka baka la’ng go ka thwe Jehofa o bona go hloka toka kudu go re feta?
3 Jehofa ga se yo a hlokomologago go hloka toka. O bona seo se diregago. Mabapi le mehla ya Noage, Beibele e re botša gore: “Morêna a bôna bokxôpô bya batho bò xodile mo lefaseng, le tirô ka moka tša diakanyô tša dipelô tša bôná è le bobe fêla ka mehla.” (Genesi 6:5) Ela hloko seo se bolelwago ke polelo yeo. Gantši, kwešišo ya rena ya mabapi le go hloka toka e theilwe ditiragalong tše sego kae tšeo mo gongwe re kwelego ka tšona goba tšeo re ilego ra kopana le tšona ka borena. Ka mo go fapanego, Jehofa o bona go hloka toka mo go diregago lefaseng ka moka. O go bona ka moka ga gona! Go feta moo, o kgona go bona ditshekamelo tša pelo—monagano o gobogilego wo o šušumetšago ditiro tša go hloka toka.—Jeremia 17:10.
4, 5. (a) Beibele e bontšha bjang gore Jehofa o na le taba le bao ba bego ba dutše ba swerwe ka go hloka toka? (b) Jehofa ka boyena o ile a kgongwa bjang ke go hloka toka?
4 Eupša Jehofa o dira se se fetago go fo lemoga go hloka toka. O bile o na le taba le bao go ilego gwa ba kweša bohloko. Ge batho ba gagwe ba be ba swerwe gasehlogo ke ditšhaba tša manaba, Jehofa o be a kwešwa bohloko ke “xe ba lla bà tlaišwa ke babeki le bapateletši ba bôná.” (Baahlodi 2:18) Mohlomongwe o lemogile gore ge batho ba bangwe ba bona go hloka toka kudu, e ba moo go se sa ba kgomago kudu. Ga go bjalo ka Jehofa! O bone go hloka toka ka tekanyo ya gona e feletšego ka nywaga e ka bago 6 000, lega go le bjalo ga se a ka a tekema lehloyong la gagwe la go hloya go hloka toka. Go e na le moo, Beibele e re kgonthišetša gore dilo tše bjalo ka “’leme la maaká,” “’atla tša xo thula madi a se naxo molato” le “hlatsi-phori kxêba-maaká” o a di hlaswa.—Diema 6:16-19.
5 Le gona, ela hloko kamoo Jehofa a ilego a sola ka matla baetapele ba go hloka toka ba Isiraele. O ile a budulela moporofeta wa gagwe gore a ba botšiše gore: “A ga se tshwanelo ya lena go tseba go loka?” (PK) Ka morago ga go hlalosa go diriša ga bona matla gampe ka mantšu a kwalago, Jehofa o ile a bolela e sa le pele ka mafelelo a banna ba ba gobogilego: “Mohla ba tl’o xo tsoša mantšu ba llêla Morêna, a ka se arabe, mohla woo ó tlo ba xerula, ka xe medirô ya bôná è le e mebe.” (Mika 3:1-4) A lehloyo le matla gakaakang leo Jehofa a hloilego go hloka toka ka lona! Ee, yena ka noši o iponetše go hloka toka! Ka nywaga e dikete, Sathane o be a dutše a mo kwera ka mo go sa lokago. (Diema 27:11) Go feta moo, Jehofa o ile a kgongwa ke tiro ya go hloka toka mo go šiišago ge Morwa wa gagwe, yo “a sa kaxo a dira sebe,” a be a bolawa bjalo ka sesenyi. (1 Petro 2:22; Jesaya 53:9) Go molaleng gore Jehofa ga se yo a sa tsebego selo goba yo a sa kgomegego ka tlaišego ya bao ba tlaišwago ke go hloka toka.
6. Re ka arabela bjang ge re lebeletšane le go hloka toka, gomme ka baka la’ng?
6 Go dutše go le bjalo, ge re bona go hloka toka—goba ge rena ka noši re e-ba bao ba swarwago gampe—e fo ba ga tlhago gore re arabele ka tsela e matla. Re dirilwe ka seswantšho sa Modimo, gomme go hloka toka go thulana ka mo go feletšego le sohle seo Jehofa a se emelago. (Genesi 1:27) Ka gona, ke ka baka la’ng Modimo a dumelela go hloka toka?
Kgang ya Bogoši bja Modimo
7. Hlalosa kamoo bogoši bja Jehofa bo ilego bja hlohlwa ka gona.
7 Karabo ya potšišo ye e tswalana le kgang ya bogoši. Bjalo ka ge re bone, Mmopi o na le tshwanelo ya go buša lefase le bohle bao ba dulago go lona. (Psalme 24:1; Kutollo 4:11) Lega go le bjalo, mathomong a histori ya motho bogoši bja Jehofa bo ile bja hlohlwa. Se se ile sa direga bjang? Jehofa o ile a laela monna wa pele, Adama, gore a se ke a ja sehlare se itšego tšhemong yeo e bego e le legae la gagwe la Paradeise. Go be go tla direga’ng ge e ba a be a ka se kwe? Modimo o be a mmoditše gore: “O tlo hwa lehu.” (Genesi 2:17) Taelo ya Modimo e be e se morwalo go Adama goba go mosadi wa gagwe, Efa. Lega go le bjalo, Sathane o ile a kgodiša Efa gore Modimo o be a ba thibela kudu. Go be go tla direga’ng ge a be a ka ja dienywa tša sehlare se? Sathane o ile a botša Efa ka go lebanya gore: “Le ka se kê la hwa lehu. Xe e le Modimo, yêna ó tseba xore mohla Lè se jaxo mahlô a lena a tlo buduloxa la ba byalo ka Modimo, la tseba botse le bobe.” (Mongwalo o sekamego ke wa rena.)—Genesi 3:1-5.
8. (a) Ke eng seo Sathane a bego a se bolela ka dipolelo tša gagwe tšeo a bego a di botša Efa? (b) Ke eng seo Sathane a ilego a se hlohla mabapi le bogoši bja Modimo?
8 Ka polelo ye Sathane o be a sa bolele feela gore Jehofa o be a timile Efa tsebišo e bohlokwa, eupša o be a bile a bolela gore O mmoditše maaka. Sathane o ile a ba šedi kudu gore a se ke a belaela go ba ga kgonthe ga bogoši bja Modimo. Eupša o ile a hlohla tshwanelo, go swanelega le go loka ga bjona. Ka mantšu a mangwe o ile a bolela gore Jehofa o be a sa diriše bogoši bja Gagwe ka tsela e lokilego le ka go bontšha go kgahlegela balata ba Gagwe.
9. (a) Mafelelo a go se kwe e bile afe go Adama le Efa, gomme ke dipotšišo dife tše bohlokwa tšeo se se ilego sa di rotoša? (b) Ke ka baka la’ng Jehofa a sa ka a fo fediša marabele?
9 Ka morago ga moo, bobedi Adama le Efa ba ile ba se kwe Jehofa ka go ja dienywa tša sehlare seo se ileditšwego. Go se kwe ga bona go ile gwa ba bea boemong bja gore ba amogele kotlo ya lehu, go fo etša ge Modimo a be a boletše. Eupša maaka a Sathane a ile a rotoša dipotšišo tše bohlokwa. Na Jehofa ruri o na le tshwanelo ya go buša batho, goba na motho o swanetše go ipuša? Na Jehofa o diriša bogoši bja gagwe ka tsela e phalago tšohle ka mo go ka kgonegago? Jehofa a ka be a ile a diriša matla a gagwe a magolo go fediša marabele di tloga fase gona moo. Eupša dipotšišo tšeo di rotošitšwego di be di le mabapi le bobuši bja Modimo, e sego matla a gagwe. Ka gona go fediša Adama, Efa le Sathane go be go ka se hlatsele go loka ga pušo ya Modimo. Ka mo go fapanego, go be go tla dira gore pušo ya gagwe e belaelwe le go feta. Tsela e nnoši ya go bona ge e ba batho ba be ba ka kgona go ipuša ka katlego, ba sa bušwe ke Modimo, e be e le go dumelela gore nako e fete.
10. Histori e utolotše’ng mabapi le pušo ya batho?
10 Go feta ga nako go utolotše’ng? Go theoša le nywaga e dikete, batho ba ile ba leka mehuta ka moka ya mebušo, go akaretša puša-noši ya komang-ka-nna, pušo ka batho, bosošalise le pušo ya bokomanisi. Eupša ka moka ga yona e bolela ka boripana ka tlhaloso e lebanyago ya Beibele e rego: ‘Motho o buša motho gore a mo senye.’ (Mmoledi 8:9) Ke ka lebaka le lebotse ge moporofeta Jeremia a itše: “Morêna, ke a tseba; motho tsela y’axwe xa’ e buše; le monna mo a yaxo xa’ ikiše, le xe a xata a tiiša.”—Jeremia 10:23.
11. Ke ka baka la’ng Jehofa a ile a dumelela lekoko la batho gore le tlaišege?
11 Jehofa o tsebile go tloga mathomong gore go ipuša ga batho go be go tla feleletša ka tlaišego e kgolo. Ka gona, na e bile yo a se nago toka ka go dumelela boemo bjo bo ahlotšwego gore bo tšwele pele? Le gatee! Ka mohlala: A re re o na le ngwana yo a nyakago go buiwa gore a fole bolwetšing bjo bo beago bophelo bja gagwe kotsing. O lemoga gore go buiwa go tla bakela ngwana wa gago go kwa bohloko ka tekanyo e itšego, gomme se se go kweša bohloko kudu. Ka nako e swanago, o a tseba gore mogato wo o tla dira gore ngwana wa gago a kgone go thabela bophelo bjo bobotse bja mmele ka morago bophelong. Ka mo go swanago, Modimo o be a tseba—gomme o ile a ba a bolela e sa le pele—gore go dumelela ga gagwe pušo ya motho go be go tla sepedišana le tekanyo e itšego ya go kwešwa bohloko le go tlaišega. (Genesi 3:16-19) Eupša o be a bile a tseba gore kimollo e swarelelago le e nago le morero e be e tla kgonega ge feela a be a ka nea batho ka moka sebaka sa gore ba bone dienywa tše mpe tšeo di tšweletšwago ke borabele. Ka tsela ye kgang e be e ka rarollelwa sa ruri, go iša ka mo go sa felego.
Kgang ya Potego ya Motho
12. Go etša ge go bontšhitšwe tabeng ya Jobo, ke tatofatšo efe yeo Sathane a ilego a e dira malebana le batho?
12 Go na le lehlakore le lengwe la taba ye. Ge a be a hlohla go swanelega le go loka ga pušo ya Modimo, Sathane ga se a thomeletša Jehofa feela ka bogoši bja Gagwe; o ile a ba a thomeletša le bahlanka ba Modimo mabapi le potego ya bona. Ka mohlala, ela hloko seo Sathane a se boditšego Jehofa mabapi le monna wa go loka e lego Jobo: “A xa se Wene O mo axeleditšexo ka lexora, yêna le ba lapá la xaxwe, le tšohle tše e lexo tša xaxwe thokô tše xo fêla? Medirô ya diatla tša xaxwe O e šexofaditše, diruô tša xaxwe tša tlala lefase. Byale, O k’O lekê xo iša letsôxô O kxwathê tšohle tše e lexo tša xaxwe, O bônê xe a tlo Xo hlala pepeneneng.”—Jobo 1:10, 11.
13. Ke eng seo Sathane a bego a se bolela ka ditatofatšo tša gagwe mabapi le Jobo, gomme se se akaretša bjang batho ka moka?
13 Sathane o ile a phega ka gore Jehofa o be a diriša matla a Gagwe a šireletšago go reka boineelo bja Jobo. Ka gona, se se ile sa bolela gore potego ya Jobo e be e fo ba boikaketši feela, le gore o be a rapela Modimo feela ka baka la seo a bego a se fiwa. Sathane o ile a bolela gore ge e ba Jobo a be a ka tingwa tšhegofatšo ya Modimo, monna yoo o be a tla roga Mmopi wa gagwe. Sathane o be a tseba gore Jobo o be a tumile ka go ba “yo a se nago bosodi, yo a lokilego, yo a boifago Modimo yo a tšhabago bobe.” * Ka gona ge e ba Sathane a be a ka kgona go senya potego ya Jobo, seo se be se tla bolela’ng bakeng sa batho ka moka? Ka go rialo Sathane o be a tloga a belaela potego ya bohle bao ba nyakago go hlankela Modimo. Ka kgonthe, ka go godiša kgang, Sathane o ile a botša Jehofa gore: “Motho [e sego Jobo feela] tše a naxo natšô’ a ka di nthša tšohle xe a hlêkêlêla bophelô bya xaxwe.”—Jobo 1:8, PK; Jobo 2:4.
14. Histori e bontšhitše’ng mabapi le tatofatšo ya Sathane malebana le batho?
14 Histori e bontšhitše gore ba bantši, go swana le Jobo, ba ile ba dula ba botegela Jehofa ge ba lebeletšane le teko—ka go fapana le polelo ya maaka ya Sathane. Ba thabišitše pelo ya Jehofa ka tsela ya bona ya potego, gomme se se neile Jehofa phetolo kwerong ya boikgantšho ya Sathane ya gore batho ba tla kgaotša go hlankela Modimo ge ba lebane le mathata. (Ba-Hebere 11:4-38) Ee, batho ba dipelo tše di lokilego ba ile ba gana go furalela Modimo. Gaešita le ge ba be ba tlaleditšwe ke maemo a nyamišago kudu, ba ile ba ithekga kudu ka Jehofa gore a ba nee matla a go kgotlelela.—2 Ba-Korinthe 4:7-10.
15. Ke potšišo efe yeo e ka rotogago mabapi le dikahlolo tša Modimo tša nakong e fetilego le tša nakong e tlago?
15 Eupša go diriša ga Jehofa toka go akaretša se se fetago kgang ya bogoši le go belaela potego ya batho. Beibele e re nea pego ya dikahlolo tša Jehofa mabapi le batho ka o tee ka o tee gaešita le ditšhaba ka moka. Gape e na le diporofeto tša dikahlolo tšeo a tlago go di phetha nakong e tlago. Ke ka baka la’ng re ka kgodišega gore Jehofa e bile yo a lokilego le gore o sa tla ba yo a lokilego dikahlolong tša gagwe?
Lebaka Leo ka Lona Toka ya Modimo e Lego e Phagamego
16, 17. Ke mehlala efe e bontšhago gore batho ba na le pono e lekanyeditšwego ge go tliwa tabeng ya toka ya kgonthe?
16 Mabapi le Jehofa, go ka bolelwa ka mo go swanetšego gore: “Ditsela tša gagwe ka moka ke toka.” (Doiteronomio 32:4, NW) Ga go le o tee wa rena yo a ka bolelago bjalo ka rena ka gobane gantši kudu pono ya rena e lekanyeditšwego e ka šira kwešišo ya rena ka seo se lokilego. Ka mohlala, ela hloko Aborahama. O ile a lopa Jehofa mabapi le phedišo ya Sodoma—go sa šetšwe bokgopo bjo bo bego bo apareditše moo. O ile a botšiša Jehofa gore: “Naa O ka fediša moloki xa mmôxô le yo mobe naa?” (Genesi 18:23-33) Go ba gona, karabo e bile aowa. E bile feela ka morago ga ge Lota wa moloki le barwedi ba gagwe ba fihlile motseng wa Tsoare moo Jehofa ilego ‘a nešetša tshebela le mollo’ godimo ga Sodoma. (Genesi 19:22-24) Ka mo go fapanego, Jona o ile a ‘befelwa gagolo’ ge Modimo a be a bontšha kgaugelo bathong ba Ninife. Ka ge Jona a be a šetše a tsebaditše phedišo ya bona, o be a tla kgotsofatšwa ke go bona ba fedišwa—go sa šetšwe go itshola ga bona mo go tšwago pelong.—Jona 3:10–4:1.
17 Jehofa o ile a kgonthišetša Aborahama gore go bontšha ga Gagwe toka ga go akaretše feela go fediša ba kgopo eupša go akaretša le go phološa ba lokilego. Ka lehlakoreng le lengwe, Jona o ile a swanelwa ke go ithuta gore Jehofa ke yo a gaugelago. Ge e ba ba babe ba fetoša ditsela tša bona, o ‘rata go lebalela.’ (Psalme 86:5, bapiša le PK.) Ka go se swane le batho ba bangwe bao ba sa šireletšegago, Jehofa ga a diriše kahlolo e sehlogo feela bakeng sa go bonagatša matla a gagwe, e bile ga a timane ka kwelobohloko ya gagwe ka baka la go boifa gore o tla lebelelwa e le yo a sa kgonego go ikemela. Tsela ya gagwe ke go bontšha kgaugelo neng le neng ge go e-na le motheo wa go dira bjalo.—Jesaya 55:7; Hesekiele 18:23.
18. Bontšha go tšwa Beibeleng gore Jehofa ga a dire dilo ka go fo tšewa ke maikwelo.
18 Lega go le bjalo, Jehofa ga a foufatšwe ke maikwelo feela. Ge batho ba gagwe ba be ba nwelela borapeding bja medimo ya diswantšho, Jehofa o ile a bolela ka go tia gore: “Ka Xo lefetša ditsela tša xaxo, ka Xo rolêla makxapha a xaxo ka moka. Leihlô la-ka le ka se kê la Xo kwêla bohloko, nka se kê ka Xo setša; Ke tlo Xo rolêla mekxwa ya xaxo.” (Hesekiele 7:3, 4) Ka gona ge batho ba reteletše tseleng ya bona, Jehofa o ahlola ka mo go swanetšego. Eupša kahlolo ya gagwe e theilwe bohlatseng bjo bo tiilego. Ka go rialo, ge “kgoeletšo,” (PK) e fihlile ditsebeng tša gagwe mabapi le Sodoma le Gomora, Jehofa o itše: “A nke ke foloxêlê xôna ke bônê xe ba dirile ka moka tšeo di fihlilexo xo nna ka tumô ya bôná.” (Genesi 18:20, 21) Re ka leboga kudu gakaakang gore Jehofa ga a swane le batho ba bantši bao ba akgofelago go dira diphetho pele ba e-kwa ditaba ka botlalo! Ka kgonthe, Jehofa o bjalo ka ge Beibele e mo hlalosa ka gore ke “Modimo wa therešo, yoo a se nago go hloka toka.”—Doiteronomio 32:4, NW.
Bota Toka ya Jehofa
19. Ke eng seo re ka se dirago ge e ba re e-na le dipotšišo tše di gakantšhago mabapi le tsela yeo Jehofa a dirišago toka ka gona?
19 Beibele ga e arabe potšišo e nngwe le e nngwe yeo e lego mabapi le ditiro tša Jehofa tša nakong e fetilego; e bile ga e nee ditaba ka moka ka botlalo tša mabapi le kamoo Jehofa a tlago go phetha kahlolo ka gona malebana le batho ka o tee ka o tee le dihlopha nakong e tlago. Ge re gakantšhwa ke dipego goba diporofeto ka Beibeleng moo ditaba tše bjalo di sa newego ka botlalo, re ka bontšha potego e swanago le yeo e bontšhitšwego ke moporofeta Mika, yoo a ngwadilego gore: “Ke dula kè letetše Modimo Mo-mphološi.”—Mika 7:7.
20, 21. Ke ka baka la’ng re ka kgodišega gore Jehofa ka mehla o tla dira se se lokilego?
20 Re ka kgodišega gore boemong bjo bongwe le bjo bongwe, Jehofa o tla dira se se lokilego. Gaešita le ge go bonala batho ba hlokomologa ditiro tša go hloka toka, Jehofa o holofetša gore: “Tefetšô ké ya-ka, le kôtlô ké ya-ka.” (Ba-Roma 12:19) Ge e ba re bontšha boemo bja kgopolo bja go leta, re tla boeletša kgodišego e tiilego yeo e boletšwego ke moapostola Paulo ge a be a re: “A ke xo re mo xo Modimo xo na le xo se loke?—Xa xo byalo.”—Ba-Roma 9:14.
21 Ge re sa letile seo, re phela ‘dinakong tše hlobaetšago tšeo go lego thata go lebeletšana le tšona.’ (2 Timotheo 3:1, NW) Go hloka toka le “dipateletšo” di feleleditše ka ditiro tše dintši tša sehlogo tša tshwaro e mpe. (Mmoledi 4:1, PK) Lega go le bjalo, Jehofa ga se a fetoga. O sa dutše a hloile go hloka toka, gomme o na le taba kudu le bao e lego bahlaselwa ba gona. Ge e ba re dula re botegela bogoši bja Jehofa, o tla re nea matla a go kgotlelela go fihlela ka nako ya gagwe e beilwego ge a tlo lokiša ditiro ka moka tša go hloka toka ka tlase ga pušo ya Mmušo wa gagwe.—1 Petro 5:6, 7.
^ par. 13 Jehofa o boletše mabapi le Jobo gore: “Lefaseng ka moka xa xo motho e a swanaxo le yêna.” (Jobo 1:8) Ka gona, mohlomongwe Jobo o phetše ka morago ga lehu la Josefa le pele ga ge Moše e ka ba moetapele yo a kgethilwego wa Isiraele. Ka go rialo, ka nako yeo go be go ka bolelwa gore ga go na yo a bego a e-na le potego e swanago le ya Jobo.
Ithute ka mo go oketšegilego
Dikahlolo tša Modimo—Na di be di le Sehlogo?
Go araba potšišo ye, ela hloko mehlala e mebedi ya ka Beibeleng ya dikahlolo tša Modimo—Meetsefula a mehleng ya Noa le go fedišwa ga Bakanana.
Na o tla Bota Modimo?
Utolla kgotsofalo yeo o ka bago le yona ka go tseba Modimo bjalo ka Mogwera yo a botegago.


text:
Na Dihlatse tša Jehofa di Dumela go Jesu?
Ee.
Re dumela go Jesu, yena yoo a itšego: “Ke nna tsela le therešo le bophelo. Ga go yo a tlago go Tate ge e se ka nna.” (Johane 14:6) Re dumela gore Jesu o ile a tla lefaseng a etšwa legodimong gomme a fana ka bophelo bja gagwe bjo bo phethagetšego e le sehlabelo sa topollo. (Mateo 20:28) Lehu la gagwe le tsogo di dira gore bao ba bontšhago tumelo go yena ba hwetše bophelo bjo bo sa felego. (Johane 3:16) Le gona re dumela gore gona bjale Jesu o buša e le Kgoši ya Mmušo wa Modimo wa legodimong, woo kgauswinyane o tlago go tliša khutšo lefaseng ka moka. (Kutollo 11:15)
Lega go le bjalo, re lebelela Jesu go ya ka seo a se boletšego ge a be a re: “Tate o mpheta ka bogolo.” (Johane 14:28) Ka gona ga re rapele Jesu, ka ge re sa dumele gore ke Modimo Ramatlaohle.
Ithute ka mo go oketšegilego
Jesu Kriste ke Mang?
Ithute lebaka leo Jesu a ilego a hwa, seo se bolelwago ke topollo, le gore ke eng seo Jesu a se dirago gona bjale.
Na Diithuti di Dumela Gore Jesu o Kile a Phela mo Lefaseng?
Ithute ge e ba di dumela gore Jesu e be e le motho wa kgonthe.


text:
SIERRA LEONE LE GUINEA
Ke Ile ka Rata Sierra Leone
Cindy McIntire
O BELEGWE KA 1960
O KOLOBEDITŠWE KA 1974
PEGO YA BOPHELO BJA GAGWE E bile moromiwa go tloga ka 1992. O ile a hlankela kua Guinea le Senegal gomme ga bjale o hlankela Sierra Leone.
GE KE fihla la mathomo mo Sierra Leone, go ntšere dibeke tše pedi feela gore ke e rate. Ke be ke makatšwa ke batho bao ba bego ba rwala merwalo e boima dihlogong tša bona ntle le bothata. Go be go bonagala batho ba ipshina ka bophelo motseng wo. Bana ba be ba bapala le go bina seterateng, ba opa magoswi le go kiba fase ka maoto ba sepedišana le mmino. Ke be ke dikologilwe ke mebalabala, go na le bophelo le mmino.
Seo ke ilego ka se thabela kudu mo ke go dira boboledi. Batho ba Sierra Leone ba tšeela godimo go amogela batho bao ba sa ba tsebego. Ba be ba hlompha Beibele le go theetša molaetša wa yona. Ba be ba fela ba ntaletša malapeng a bona. Ge ke be ke sepela, ba bangwe ba be ba mphelegetša go fihla tlase setarateng. Dika tše tše dibotse di be di nthuša go kgotlelela mathatanyana a itšego, go swana le go hlaela ga meetse le go tšhaba ga mohlagase.
Ka ge ke sa nyalwa, batho ba mpotšiša ge e ba ke sa lewe ke bodutu. Ge e le gabotse, ke na le dilo tše dintši tšeo ke di dirago, ga nke ke lewa ke bodutu. Ke phela bophelo bjo bo nago le morero.


text:
MOROKAMI JUNE 2014
Pono ya Modimo ka go Kgoga
Go tseba kamoo A ikwago ka gona go ka go thuša gore o tlogele go kgoga.
Leuba la Lefase ka Bophara
Ke ka baka la’ng go kgoga go tšwela pele go sa šetšwe maiteko a magolo a go go fediša?
Pono ya Modimo ka go Kgoga ke Efe?
Beibele ga e bolele ka motšoko, bjale re ka tseba bjang?
Na o Latswitše Senkgwa sa Bophelo?
Ke ka baka la’ng Jesu a ile a bolela gore ke yena senkgwa sa bophelo se se tšwago legodimong?
Kholofelo ke Efe ka Bagologolo ba ka?
Beibele e re Modimo o tla tsoša le bao ba sa lokago bahung. Ke ka baka la’ng a ka dira seo?
Batsomi ba Therešo ba Bararo ba Lekgolong la bo-16 la Nywaga
—Ba Hweditše Eng?
Capito, Cellarius le Campanus ka moka ba ile ba dira selo se itšego seo se dirilego gore ba ikhwetše ba ngangišana le Kereke ya Katholika le Mpshafatšo.
Dipotšišo tša Beibele di a Arabja
Na morero wa Modimo ka lefase o tla phethagala?
Dihlogo tše Dingwe tša Inthaneteng
Na re Swanetše go Bea Modimo Molato Bakeng sa go Tlaišega ga Rena?
Tlaišego e ka wela motho le ge e le ofe—gaešita le batho bao Modimo a ba ratago. Ka baka la’ng?